
Felség!

Mellékelten találja a Főváros felégetéséhez vezető események teljes leírását. Az első szakasz nagyobbik része átiratokon alapul, amelyek az események két kulcsfigurájától származnak; a többi szakasz a saját rekonstrukcióm. Ahol csak lehetett, szemtanúk elbeszéléseit használtam, és amikor kénytelen voltam elkalandozni, megpróbáltam megőrizni az események esszenciáját. A szöveget megfigyelésekkel és elemzéssel láttam el, annak reményében, hogy azokat hasznosnak találja majd.

Elnézését kérem, amikor olyan témákkal kapcsolatban okítom, amelyekhez Ön jobban ért nálam, ám úgy döntöttem, a legbiztosabb, ha a tudatlanságát, és nem annak ellenkezőjét feltételezem.

Azt remélem, hogy ha a lehető legteljesebb képet kapja az eseményekről, amelyek idáig vezettek, akkor kegyelmet mutat majd az örökös felé. A Tanács tagjai, akik árulással vádolnák meg, és halálbüntetést mérnének rá, bizonyosan nem ismerik az egész történetet.

Alázatos szolgája,

Thurvishar D’Lorus


I. RÉSZ

PÁRBESZÉD A BÖRTÖNŐR ÉS A RABJA KÖZÖTT


– Mesélj nekem valamit!

A szörnyeteg nehézkesen lekuporodott Kihrin börtöncellájának rácsainál. Letett kettejük közé egy kicsi, jellegtelen követ, és előretolta.

Karom nem szörnyetegnek, inkább huszonéves lánynak tűnt: a bőre aranylott, akár a búza, a haja pedig világosbarna volt. A legtöbb férfi a szemfogát adta volna, hogy ilyen szépséggel tölthessen egy estét. A legtöbb férfi azonban nem tudta, hogy Karom képes a testét akár színtiszta iszonyatból is megformálni. Áldozatait meggyilkolt szeretteik külsejével gúnyolta, majd őket is elfogyasztotta. Az, hogy ő lett Kihrin börtönőre, olyan volt, mintha egy cápa őrizné az akváriumot.

–Ugye csak viccelsz? – Kihrin felemelte a fejét, és komoran nézett a nőre.

Karom egyik veszedelmes, fekete körmével kaparászta a háta mögötti fal habarcsát.

–Unatkozom.

–Akkor kötögess! – Az ifjú felállt, és a vasrácsokhoz lépett. – Vagy inkább tedd magad hasznossá, és segíts megszöknöm!

Karom előrehajolt.

–Ó, kedvesem, tudod, hogy azt nem tehetem! Ugyan már, olyan rég nem beszéltünk! Be kell hoznunk a lemaradást, és még nagyon sokáig nem állnak majd készen ránk. Mondj el mindent, ami veled történt! Ezzel múlatjuk majd az időt… amíg a fivéred vissza nem tér, hogy megöljön.

–Nem.

Kihrin elfordult, hogy valami másra figyeljen, de a falak csupaszok voltak, a cellába nem építettek ablakot, és más érdekességet sem talált. A szobába szűrődő világosságot a cellán kívül lógó, varázslófényű lámpás adta. Kihrin azt nem tudta felhasználni, hogy tüzet szítson. Örömmel felgyújtotta volna a szalmaágyat – ha kapott volna olyat.

–Te nem unatkozol? – kérdezte Karom.

Kihrin épp rejtett alagutat keresett, de erre abbahagyta a kutakodást.

–Amikor visszatérnek, feláldoznak egy démonnak. Szóval nem. Nem unatkozom. – A pillantásával még egyszer végigpásztázta a helyiséget.

Használhatna mágiát a szökéshez. Megváltoztathatná a rácsok és kövek tenyéjét, hogy a vas meglágyuljon, vagy a kő olyan törékennyé váljon, mint az üveg. Megtehetné – ha Karom nem figyelné minden egyes mozdulatát. Sőt, még rosszabb: ha nem lenne képes kiolvasni elméjéből a menekülés gondolatát, amint az felmerül benne.

És Karom sosem aludt.

–De enni azért szoktam – válaszolta meg gondolatait villanó szemmel a nő –, főleg, ha unatkozom.

Kihrin felsóhajtott.

–Nem fogsz megölni engem. Az a megtiszteltetés valaki másé lesz.

–Szerintem ez nem gyilkosság. Megmentenélek. A személyiséged örökké velem lenne, az…

–Elég!

Karom lebiggyesztette az ajkát, és látványosan ujja karmos végét kezdte vizsgálgatni.

–Egyébként is, ha tudsz olvasni a gondolataim között, miért nem te mondod el nekem, hogy mi történt? Vedd el az emlékeimet… ugyanúgy, ahogy minden mást is elvettél.

A nő újra felült.

–Unalmas. Amúgy sem vettem el tőled semmit. Nem vettem el minden barátodat. Nem vettem el a szüleidet. – Karom szünetet tartott. – Legalábbis a valódiakat nem.

Kihrin haragosan nézett rá.

A nő felkacagott, és hátradőlt.

–Akkor menjek inkább? Ha nem mesélsz nekem valamit, megyek, és meglátogatom anyádat meg apádat. Ők aztán szórakoztatóak lennének. Habár az ő szempontjukból talán kevésbé alakulna mókásan a látogatás.

–Nem mernéd megtenni.

–Ki állítana meg? Őket nem érdeklik a szüleid. Őket csak a kis mesterkedésük érdekli, ahhoz pedig nincs szükségük rájuk.

–Nem mernéd…

–Dehogynem! – mordult fel Karom csikorgó, embertelen hangon. – Játszd a játékomat, Ragyogó Szemű, különben visszajövök anyád bőrében, amire övként apád beleit kötözöm! Aztán újra és újra előadom neked a haláluk pillanatát, míg a fivéred vissza nem tér.

Kihrin borzongva elfordult, és a cellája másik felébe lépdelt. Megvizsgálta az üres vödröt és a sarokba gyűrt, vékony takarót. Átkutatta a falakat, a plafont és a padlót. Megvizsgálta a vasrácsokat és a zárat. Még saját magát is átnézte, hátha a fogva tartói elvétettek valamit, bármit, amikor elvették a fegyvereit, a tolvajkulcsait, a mélyvésett gyűrűjét és a talizmánjait. Csak a nyakláncát hagyták meg, ami nem érdekelte őket, és amely egy egész vagyont ért.

–Hát, ha már ilyen szépen kérsz… – szólt Kihrin – …akkor hogy is utasíthatnálak vissza?

Karom összeérintette az arca előtt a kezét, aztán tapsolt egyet örömében.

–Kitűnő! – Ezután Kihrinnek dobta a kis követ, amit korábban letett közéjük a földre. Kihrin elkapta.

–Mi ez?

–Egy kő.

–Karom…

–Mágikus kő – egészítette ki a nő. – Ne mondd, hogy egy ember a te helyzetedben nem hisz a mágikus kövekben!

Kihrin újra megvizsgálta a követ, és elhúzta a száját.

–Valaki megváltoztatta a kő tenyéjét.

–Mágikus. Kő.

–És mit mondtál, mit is csinál?

–Hallgat. Mivel te mondod a történetet, nálad a kő. Ezek a szabályok. – Karom elvigyorodott. – Kezdd az elején!

1: A RABSZOLGAVÁSÁR

(Kihrin története)

Amikor kalapács alá kerültem, végignéztem a sokaságon, és azt gondoltam: Ha lenne nálam kés, egytől egyig megölnélek benneteket.

Meg ha nem lennék meztelen, tettem hozzá.

És megkötözve. Sosem éreztem magam ilyen tehetetlennek és…

 

Mi az? Nem hiszed, hogy így kezdődött, Karom?1

Egyébként is, ez mit jelent? A kezdet, de mégis kié? Az enyém? Arra nem emlékszem túl jól. A tiéd? Karom, te több ezer éves vagy, és legalább ennyi ember emlékeivel is bírsz. Te akartad hallani ezt az egészet. Hát hallani fogod, de úgy, ahogy én szeretném, nem úgy, ahogy te.

Kezdjük újra.

 

A kikiáltó hangja az amfiteátrum lépcsői fölött zengett.

– A ma délelőtti hatos tétel remek példány. Hogy mi teszi olyan különlegessé ezt a doltari hímet?2 Képzett zenész, kitűnő az énekhangja. Csupán tizenhat éves. Nézzék csak ezt az aranyló hajat, a kék szemet, ezt a jóvágású arcot! Meglehet, hogy vané vér is csörgedezik az ereiben! Bármely háztartásban hasznát vehetik, de nem kasztrálták, úgyhogy kérem, hölgyeim és uraim, ne vásárolják meg, ha a háremüket szeretnék őriztetni vele! – A kikiáltó közönyös kuncogást kapott válaszul, ahogy ravasz mosollyal figyelmeztette az egybegyűlteket. – A kikiáltási ár tízezer ord.

Az ár hallatán a közönség néhány tagja jól hallhatóan kacarászni kezdett.

Túl magas volt.

Aznap borzasztóan festettem. Kishna-Farriga rabszolgamesterei megfürdettek, de erőteljes sikálásuktól haragosvörös sávokká váltak bőrömön a friss korbácsnyomok. A csuklómra helyezett rézperecek sem igazán rejtették el a láncra verve töltött hosszú hónapok során szerzett sérüléseimet. A kidörzsölődött bal bokámon lévő hólyagok megdagadtak, elfertőződtek és gennyedzni kezdtek. Zúzódások és hurkák borítottak – az összhatás egy engedetlen rabszolgára utalt. Gyenge voltam, reszkettem az éhségtől és az egyre emelkedő láztól. Nem értem tízezer ordot, talán még százat sem.

Őszintén? Én sem vettem volna meg magamat.

– Ugyan, drága egybegyűltek, ne legyenek már ilyenek! Tudom, hogy néz ki, de komolyan mondom, csiszolatlan gyémánt, aki csak arra vár, hogy kifényesítsék. Ez a fiú nem kever majd bajt. Itt van nálam a gaeshe! Hát senki sem fizetne tízezer ordot egy ilyen ifjú, jóképű rabszolga gaeshéért? – A kikiáltó előrenyújtotta a kezét, és felfedett egy patinás ezüstláncot, amelyen ott himbálózott valami, ami megcsillant a nap fényében.

A sokaságból senki sem vehette ki a pontos részleteket, de én tudtam, mit láttak volna: egy ezüstsólymot, amely megfeketedett a sós levegőtől. A kikiáltó a lelkem egy fémbe zárt darabját tartotta a kezében: a gaeshemet.

Igazat mondott: nem okozhattam már bajt. Soha többé. Ez a módszer olyan hatásos volt, mint amilyen rettenetes. Egy boszorkány megidézett egy démont, a démon pedig elszakította a lelkem egy részét, áthelyezve abba az olcsó csecsebecsébe, ami most a kikiáltó markában himbálódzott. Bárki is fogta azt az átkozott gaesht, megparancsolhatta, hogy az akarata szerint cselekedjek. Hogy megtegyek bármit. Ha nem engedelmeskednék neki, kínhalál lenne a jussom. Tehát mindent végre kellett hajtanom, amit a gaeshem birtokosa kért tőlem, és nem számított, az mennyire kifogásolható, esetleg egyenesen visszataszító.

Engedelmeskedni vagy meghalni. Nem volt több választásom.

Nem, a testem talán nem ért sokat, de Kishna-Farrigában tízezer ord egy emberi lélek kikiáltási ára.

A sokaságban ülők erre felélénkültek, és úgy mértek végig, mintha csak most látnának meg. Az egy dolog, ha valaki bajkeverő tizenéves. Ám egészen más eset egy tizenéves fiú, akit ki lehet kúrálni, illatossá lehet tenni, ráadásul kiszolgálja a tulajdonosa összes hóbortját. Megborzongtam, de ennek semmi köze nem volt a langyos szellőhöz, amitől libabőrös lettem.

Tökéletes idő volt a rabszolgavásárhoz, már ha érdeklődik az ember egy efféle esemény iránt. Napos, meleg, és a levegőt csak egy kicsit ülte meg a kikötőben kibelezett halak bűze. A licitálók többségét papír- vagy vászonernyő takarta, ahogy párnázott székeikben henyéltek.

Kishna-Farriga a Szabad Államok, a határ menti városállamok közé tartozott, amelyek nem fogadtak hűséget egyik szomszédjuknak sem, ám a folyamatosan változó politikai feszültségre támaszkodtak,3 hogy elkerüljék mások fennhatóságát. Azok az országok, amelyek nem akartak közvetlenül üzletelni egymással, Kishna-Farrigát használták, hogy javakat és árukat raktározzanak – beleértve a hozzám hasonló rabszolgákat is.

Ami engem illet, jól ismertem a quuri Oktogont, a magánlakosztályainak és aukciókhoz használt termeinek labirintusát, ám Kishna-Farriga vermei egyáltalán nem bizonyultak túl kifinomultnak. Itt szabadtéri amfiteátrumot használtak, amely a híres kikötőjük mellé épült. Telt ház esetén a rézsútos kőlépcsőkön háromezer ember ült. Előfordulhatott olyan, hogy hajóval meghoznak egy rabszolgát, az amfiteátrum alatti cellákba viszik, és még aznap új tulajdonossal távozik, méghozzá anélkül, hogy előtte egy percre is kiűzné orrából a döglött halak bűzét.

Egészen elragadó volt ez az egész.

A kikiáltó tovább beszélt:

– Tízezer ord, hölgyeim és uraim!

Miután biztosították afelől, hogy szelíd és engedelmes vagyok, egy bársonyt viselő nő felemelte a kezét; lerítt róla, mivel foglalkozik. Elfintorodtam. Egyáltalán nem akartam újra bordélyházban élni. Azt hiszem, egy részem mindig is tartott tőle, hogy így alakul majd: nem voltam igénytelen, és nem sokan engedhették meg maguknak egy gaeshsel bíró rabszolga árát, ha utána nem hozta vissza valahogy a rá fordított pénzt.

– Tízezer. Kitűnő! Tizenötezer, hölgyeim és uraim?

Egy pénzes, dagadt kereskedő sokatmondóan rám nézett a második sorból, és felemelt egy kis vörös zászlót, hogy jelezze az érdeklődését. Attól a vörös zászlótól valóságos vészriadót fújtak a fejemben. Ha ez a férfi válna a gazdámmá, akkor sem jutnék jobb sorsra, mint a bordélyház madámjának kezei között, sőt, talán valamivel rosszabb is lenne a helyzetem, az értékemtől függetlenül.

– Tizenötezer! Húszezer ord, hölgyeim és uraim?

Az első sorban felemelte a kezét egy férfi.

– Húszezer. Kitűnő, Var nagyúr.4

Var nagyúr? Hol hallhattam már ezt a nevet?

A pillantásom elidőzött a férfin. Teljesen hétköznapinak látszott: középmagasnak és átlagos súlyúnak; nehezen körülírható, de nem kellemetlen külsejűnek; divatosnak, mégsem hivalkodónak. Fekete haja és olajbarna bőre volt, akár a Sárkánycsúcsoktól nyugatra élő quuriaknak, ám csizmáját a keleten divatosnak tartott magas, merev fazonúra készítették. Talán úgy, ahogy Joratban vagy Yorban. Emellett marakori stílusú inget öltött magára, nem eamithoni mishát, sőt nem is usigi kendővel tekerte körbe a felsőtestét.

Kardot nem viselt.

És láthatólag egyéb fegyvert sem.

Var nagyúrban csupán az önbizalma, a tartása és az a tény számított szembeötlőnek, hogy a kikiáltó név szerint ismerte. Úgy tűnt, Vart nem igazán érdeklem. Minden figyelmét a kikiáltónak szentelte; alig pillantott rám. Akár egy halom bádoglemezre is licitálhatott volna.

Alaposabban is megnéztem őt. Sem rejtett, sem szem előtt lévő védelmet nem láttam rajta, és úgy tűnt, még közönséges bőrcsizmájába sem bújtatott tőrt. Mégis az első sorban ült. Habár kiszúrtam a sokaságban néhány zsebtolvajt, senki sem állt az ő közvetlen közelében.

Még sosem jártam Kishna-Farrigában, de helyismeret nélkül is tudtam: ennek az árverésnek a helyszínére csak egy bolond jönne testőrök nélkül.

Megráztam a fejemet. Nehezen tudtam összpontosítani. Minden csupa zaj volt, villogó fény és rám-rám törő hidegrázás – ami valószínűleg láz miatt lehetett. Az egyik sebem elfertőződött. Nagyon hamar kezdeni kellene vele valamit, nehogy én legyek a legdrágább döglött ló, amit egy szerencsétlen balek valaha is megvásárolt.

Koncentrálj! Figyelmen kívül hagytam a sokaságot, a licitálást és a helyzetemet, majd elhúztam a szemem elől az Első Fátylat, és újra Var nagyúrra néztem.

Mindig jól értettem ahhoz, hogy az Első Fátyol mögé lássak. Egykor azt gondoltam, ez a képességem kijuttat majd a Főváros nyomornegyedéből – még akkoriban, amikor gyermetegen úgy hittem, nincs rosszabb sors a szegénységnél.

Persze három világ létezik, amelyek mindegyikét a Nővérek egyike irányítja: az élők világa, a mágia világa és a holtak világa.5 Mi Taja világában élünk, ahogy a többi halandó is. Ám egészen fiatalon megtanultam, milyen nagy előny, hogy tehetségem van belátni az Első Fátyol mögé, Tya mágikus birodalmába.

A Második Fátylon csupán az istenek pillanthatnak át, habár azt hiszem, előbb-utóbb mind sorra kerülünk, amikor végre megtesszük a végső utat Thaena, a Halál birodalmába.

A lényeg, hogy a varázslók mindig talizmánokat viselnek. A saját aurájukkal pecsételik le azokat, hogy megtévesszék és hatástalanítsák a többi mágus ártásait. Ezek a talizmánok sokféleképpen nézhetnek ki. Egy okos varázshasználó ékszernek álcázva, a ruhája bélésébe varrva vagy a köpenye alá rejtve viselné őket. Az ember sosem tudhatja, nem egy varázslóval van-e dolga…

…hacsak nem néz az Első Fátyol mögé, hiszen akkor a talizmánnal felerősített aura minden esetben árulkodó jel.

Innen tudtam, hogy Relos Var varázsló. Nem viselt látható védelmet, de az aurája ijesztő volt. Sosem tapasztaltam még ennyire erős lenyomatot, sem ilyen határozottan, élesen és tisztán megbélyegzett aurát.6

Nem hasonlított sem Halál Fiára, sem Tyentsóra…

 

Nem, kedves Karom, még rád sem.

 

Nem emlékeztem, hol hallottam korábban Var nagyúr nevét, de egyetlen szóval össze tudtam foglalni őt: veszélyes. Ám ha nekem kedvez a szerencse…

Mégis kit akartam áltatni? Nekem már nem jutott más, csak balszerencse. Feldühítettem az istennőmet, a jó- és balszerencse hölgyét, így odalett a jóindulata. Abban sem mertem reménykedni, hogy Var nagyúr majd jobban bánik velem, mint a többiek. Nem számított, ki tesz szert rám ezen a napon, rabszolga maradnék, méghozzá a halálomig. Egy egyszerű rabszolga még reménykedhetett abban, hogy elszökhet, vagy megválthatja a szabadságát, de akinek gaeshe van, az nem menekülhet, és soha senki nem szabadítaná fel őt, mert ahhoz túlságosan is sokat ér.

– A jelenlegi ár húszezer ord. Huszonötezer, hölgyeim és uraim? – A kikiáltó már nem is figyelt; azt hitte, gyakorlatilag nyélbe ütötték az üzletet. Ügyes volt, hogy sikerült elérnie húszezer ordot. Ez az összeg minden várakozását felülmúlta.

– Húszezer először, másodszor… Utolsó lehető…

– Ötvenezer! – harsant tisztán valahonnan a nézőtér felső részéről.

Az egybegyűltek sutyorogni kezdtek. A nyakamat nyújtogattam, hogy lássam, ki licitált. Az amfiteátrum nagy építmény volt. Először nem leltem meg a hang gazdáját, de aztán megláttam, kik felé fordult a sokaság: három fekete csuklyás alak irányába.

A kikiáltó egy pillanatra megütközött.

– A Fekete Testvériség ötvenezer ordot ajánl. Ötvenötezer, hölgyeim és uraim?

A Var nagyúrnak nevezett férfi bosszúsnak látszott. Bólintott a kikiáltó kérdésére.

– Ötvenötezer. Hatvanezer ord? – A kikiáltó egészen felélénkült most, hogy a licitálók között kitört a harc.

Az egyik feketébe bújt alak felemelt egy vörös zászlócskát.

– Hatvanezer – biccentett feléjük a kikiáltó.

A sokaság egyik fele Var nagyurat, míg a másik a csuklyás alakokat figyelte. Az árverés most vált igazán szórakoztatóvá.

– Hetvenötezer ord?

Var újra bólintott.

– Megvan a hetvenötezer. Valaki százezret? – A kikiáltó látta, hogy a fekete ruhás alakok zászlója újra felemelkedik. – A Testvériség megadja a százat! Százötvenezer?

Var bólintott.

– Százötven. Kétszázezer? – A vörös zászló felemelkedett. – Megvan a kétszázezer. Kétszázötven? – Var elfintorodott, de fürgén intett az ujjával. – Var nagyúr megadja a kétszázötvenet. Ajánl ötszázezret a Fekete Testvériség?

Ajánlott.

Hirtelen rontott rám a hányinger, és nem csak a láz miatt. Adtak már el valaha ennyiért rabszolgát? Nem kaphattam olyan feladatot, ami ennyi pénzt ért volna; sem zenészként, sem örömfiúként. Hacsak…

Összeszűkült a szemem.

Eltűnődtem, vajon létezik-e arra épeszű magyarázat, hogy esetleg tudják, ki vagyok, és mit viselek. Majdnem a nyakamban függő ékkő felé nyúltam. A Béklyókő bizonyosan ért ennyit – megért volna bármennyit, de elrejtettem az egyetlen általam ismert varázslat segítségével.

Lehet, hogy gaeshbe vertek, arra azonban nem utasíthattak, hogy adjak át valamit, amiről senki sem tudott.

– A Fekete Testvériség félmilliót ajánl. Hétszázötvenezer ord? – A kikiáltó hangja elcsuklott. Úgy tűnt, még őt is megdöbbenti az összeg, amit az imént ejtett ki a száján.

A nagyúr tétovázott.

– Var nagyúr? – kérdezte a kikiáltó.

Var elfintorodott, majd a három alakra meredt a válla fölött.

– Legyen – felelte végül.

– Var nagyúr hétszázötvenezer ordot ígér. Egymillió?

A feketébe bújt alakok nem tétováztak.

Var nagyúr hangosan káromkodott.

– Megvan az egymillió ord! Utolsó lehetőség… – A kikiáltó a megszabott ideig várt. – Egymillió ordért a Fekete Testvériségé. Hölgyeim és uraim, új rekordot döntöttünk! – A botjával többször is erőteljesen a földre csapott.

Nem sokon múlt, hogy összerogyjak.

2: A KAZIVARI HÁZ

(Karom története)

…vissza.

Persze hogy visszaveszem a követ; most én jövök, én mondom el a történetedet.

Ó, hogyne kerülhetnék én is sorra! Miért ne? Jól szórakozom, te pedig nem vagy olyan helyzetben, hogy vitázz. Mivel nincs kedved az elején kezdeni, helyetted is visszatérek oda. Felesleges rejtegetned előlem a történeted részleteit. Senki emlékeit nem védelmezed, még a sajátjaidat sem. Szóval elmondom neked a történetedet valaki más szemszögéből, mert szeretném, ha emlékeznél rá. Úgy bizony, számos személy számos nézőpontján keresztül; mert most ez vagyok én. Ezt senki sem változtathatja meg. Még te sem, kedvesem.

Ne erőlködj! A rácsok strapabíróbbak a koponyádnál.

Hadd mondjam el neked egy Szarka nevű fiú történetét.

Hmm. Gondoltam, hogy erre majd felfigyelsz.

Mint tudod, igazából Kihrinnek hívták,7 de szerette a Szarka nevet, mert az jól leírta mind a vágyait, mind a foglalkozását. Szarka betörő volt, méghozzá nagyon különleges betörő: egy Kulcs. Szeretett lekuporodni és ujjaival a legmagasabb peremet markolni, egyedül a madarakkal, a gondolataival, a bűneivel. Szárnyalásról, szabadságról és egy olyan világról álmodozott, ahol soha senki nem láncolná meg.

Ha belegondolunk, ironikus.

Hiszen ritkán kapjuk meg azt, amit akarunk, nem igaz?

Tizenöt éves volt: Quurban még nem felnőtt, mégis túl idős ahhoz, hogy gyereknek lehessen nevezni. Ám mint mindenki, aki két világ között rekedt, gyűlölte és vágyta is mindkettőt. Tizenkét éves kora óta nem gondolt magára gyermekként, amikor a tanítója meghalt, és ő Kulcsként először fizetett az Árnytáncolóknak.8

Szarkának talán igaza volt, mert az Alsó Kerület nyomornegyedeiben senki sem marad sokáig gyermek. Azok a szegény lelencek, akik beállnak az Árnyéktáncolókhoz hasonló bandákba, még gyorsabban felnőnek.

Szarka ténykedésében egyetlen hiba akadt, egyetlen botlás, ami a vesztét okozta.

Kíváncsi volt.

Szarka majdnem egy hétig tervezte a legjobb módját, hogy hogyan rabolja ki a Réznegyed egyik vagyonos kalmárját. A kalmár két hétre elutazott, elment a legfiatalabb lánya esküvőjére, Szarkának így rengeteg idő állt a rendelkezésére, hogy átkutassa az üres házat.9

Csakhogy amikor Szarka megérkezett, felfedezte, hogy valaki már ott van – valaki, akinek nagyon különböztek a szándékai az övéitől.

Ha ma megkérdeznéd tőlem, mi az az egyetlen mozzanat, az egyetlen esemény, ami megváltoztathatta volna az elkövetkezőket, akkor kétségkívül erre mutatnék rá: arra a napra, amikor betörtél abba a kazivari házba, és hagytad, hogy a kíváncsiságod ott marasztaljon, noha egy nálad bölcsebb ember már menekült volna.

De te nem menekültél, úgyhogy én azt mondom, ez a kezdet.

Az ifjú lenyelte a káromkodást, megtámaszkodott az ablakpárkányon, hogy egyensúlyban maradjon, és a halvány fényben végigpásztázta a hálószobát. Nem hallott mást, csak a ház belsejéből érkező sikolyokat. Szarkának némi kihagyás után eszébe jutott, hogy levegőt kéne venni. Elterelte a figyelmét az ujjbegyeiben érzett bizsergésről, mondván, biztosan csak a félelem teszi, aztán átsurrant a villa legfelső ablakának keskeny nyílásán.

Ahogy belépett, újra az övébe csúsztatta a kulcskarikára fűzött hántokat. A legtöbb négyszögletű hánt fából készült – bambuszból, mahagóniból, ciprusból és még olyan messzi, egzotikus fajtákból is, mint a fenyő vagy a tölgy –, de néhányat üvegből csináltak, a kerámialapokat pedig helyi agyagból. A hántokat vezetőként használva megtudhatta az ember, a házat vajon elvarázsolták-e, és költött-e valaki fémet arra, hogy az őrök elvarázsolják betörés ellen az ablakokat és az ajtókat. A Szarkához hasonló Kulcsok nem rendelkeztek saját mágiával, de az Első Fátyol mögé tudtak pillantani, és megmondták, hogy egy ajtó, egy zár vagy egy láda vajon több-e, mint aminek látszik. Egy tolvaj számára ez jelenthette a siker és a bűnözői pálya ocsmány, gyors vége közti különbséget.

Az ablakkeretet tikfából faragták, a táblákat pedig opálüvegből készítették. Teljesen hétköznapi volt. Se csapdák, se bűbájok.

De az a sikoltozás… A bentről érkező hang nem volt hétköznapi.

Odabent valakinek fájdalmai voltak, méghozzá olyan erősek, amilyet még egy Szarkához hasonló Tolvajkulcs sem érzett tizenöt évnyi, utcákon edződött élete során.

Az ifjú tolvaj becsukta maga mögött az ablakot, és várt, amíg a szeme hozzászokott a homályhoz. Azon tűnődött, vajon kit kínoznak. A jelenlegi lakót (azt a hogyishívják kalmárt) verik éppen? Vagy pont ő büntet valakit, és északi utazásának híre csak alibi volt, hogy kiélhesse a vágyait, és megkínozhasson egy illetőt, vagy valami még rosszabbat tegyen vele?

A szoba, ahová Szarka lépett, nagy volt, és rémisztő, tele olyan finom fémmunkával és mozaikokkal, amelyek híressé tették a birodalmi mesterembereket. A hatalmas ágyat szatén borította, a falakat és a kereveteket kárpit, a budoáron pedig elegáns, bronzból és jádekőből készült, nehéz szobrocskák álltak.

Az északi oldal nyitott volt, és óriási erkély nézett a villa közepében lévő, fedett udvarra. A sikolyok a belső kertből, a földszintről érkeztek.

Szarka megnyugodott, amikor rájött, hogy odalentről nem láthatják. Ez fontos volt, mert ma este az ő vak apján kívül mindenki más látott: mind a három hold felkelt, hozzáadva ragyogásukat Tya Fátylának ibolya-, vörös és zöld színű kavargásához. A mágusok estéje jött el. A varázslás estéje és a varázslatok melletti elsurranás estéje, mert ha az égen feltűnt Tya Fátyla, az azt jelentette, hogy könnyebben át lehet „látni” az Első Fátylon túl Tya birodalmába.10

A hálószobát nemrég használták. Parfümtől illatozott a levegő és a félretúrt, összegyűrt ágynemű. A szétszórt ruhák egy rettentő kimenetelű légyottról árulkodtak.

Szarka úgy vélte, ez nem rá tartozik.

Szakértő szeme rátalált a pénzre és az ékszerekre, amelyeket egy ágy melletti asztalkán hagytak. Hallgatózás közben az övéről lógó erszénybe tette mindegyiket.

Beszédhangok szűrődtek be.

– Olyan egyszerű. Csak mondd el nekünk, hol van a Béklyókő, és véget ér a fájdalom! – búgta egy bársonyos férfihang.

– Én… jaj, istennőm! Már… már mondtam… nem tudom, hol van!

A szavak közti szünetet zokogás töltötte ki.

Szarka azon tűnődött, vajon női hang-e. Szeme résnyire szűkült. Ha egy nőt vernek… Visszafogta magát. És akkor mi van, ha nőt vernek? – gondolta. Figyelmeztette magát, hogy ne legyen ostoba.

– A követ legutóbb Khaeriel királynőnél látták, a halálakor. Sosem találták meg. – Most egy másik hang szólt: egy hűvösebb. – A szolgálólánya menekült el vele, de már nincs nála. Visszacsempészte a követ az új királyhoz?

Király? Királynő? – tűnődött Szarka. Quurban bőven akadtak hercegek és hercegnők, de király és királynő nem. Quur volt a legnagyszerűbb és legkiterjedtebb, leghatalmasabb birodalom, amely valaha is létezett, amely valaha is létezni fog. Quurnak császára volt – halhatatlan és olyan nagy hatalmú, akár egy isten. Ő nem tűrhette a „királyokat”.

– Nem tudom! Évek óta nem látták Miyathreallt! Ha még mindig él, honnan tudnám, hol lehet?

Szarka arra jutott, hogy az áldozat mégis inkább egy vékony hangú férfi. A tolvaj vetni akart rá egy pillantást, de ellenállt a kísértésnek. Őrültség lenne, ha közbeavatkozna. Ki tudja, kik azok az emberek? A hangok alapján úgy vélte, nem érdemes packázni velük.

– Hülyének nézel minket? Tudjuk, kinek dolgozol! – mordult fel dühödten az első hang. – Pénzt és a legvadabb álmaidnál is erősebb hatalmat ajánlottunk. Visszautasítottad a nagylelkűségünket, de úgyis mindent elmondasz majd nekünk. Egész este ráérünk…

Szarka különös, bugyogó hangot hallott, mielőtt a sikolyok újrakezdődtek volna. Megborzongott, aztán megrázta a fejét, és folytatta a munkát. Semmi köze hozzá. Nem a jó szíve hozta ide.

Továbbra is az Első Fátyol mögé nézett. Szivárványokkal és fényes, sziporkázó fényekkel homályosította el a látását, mintha lehúzta volna az égből a sarki fényt. Szarka nem rendelkezett a képességgel, hogy ennél tovább lásson, és változást idézzen elő, ahogy a varázslók teszik, de gyakran elég volt nézelődni is.

Az Első Fátylon túli látás segítségével nagy pontossággal felismerte a különböző anyagokat, még teljes sötétségben is. Az aranynak jellemző aurája volt, az ezüstnek másmilyen, vagy épp a gyémántnak. Az ékkövek úgy ragyogtak, mintha még a sötétségben is visszaverték volna a fényt. A Kulcsok be tudtak sétálni egy sötét szobába, hogy biztos kézzel megtalálják az egyetlen aranypénzt a párna alatt – a közönséges tolvajok éppen ezért sóvárogtak a képességeikre. Azonban Szarkát semmi sem óvta meg attól, hogy megbotoljon a szőnyegben, és kitörje a nyakát, de ezt azzal küszöbölte ki, hogy odafigyelt, hova lép.

Észrevette a szoba egyik sötét sarkából érkező, szivárványos ásványi ragyogást. Néhány kincset odahajítottak és elfelejtettek: egy drussziántőrt, egy erszénnyi gyógynövényt, egy vésett rubinberakásos gyűrűt.

Emellett talált egy nagy, durva, zöld követ, ami egy ezüstös lánc végén ragyogott. Mintha ezüstdrótot tekertek volna a csiszolatlan ékkő köré, ám Szarka úgy látta, hogy a fém nem ezüst, a kő pedig nem smaragd. A tolvaj meglepetten bámulta a zöld követ, aztán hátrapillantott a válla felett – arra, amerre a három, „beszélgető” férfit képzelte. Ott hagyta a gyógynövényeket, de felkapta a nyakláncot és a gyűrűt, mielőtt a tőrt az övébe tűzte volna.

És íme: Szarka kíváncsisága. Tolvajként töltött évei alatt rengeteg ékszert lopott, mégsem látott ehhez fogható nyakláncot… csupán egyet.

Amit most az inggallérja alól elő is húzott. Szarka indigókék követ viselt, ami zafírnak nézett ki, de nem az volt, és sárgás fém vonta körbe, ami aranynak látszott, ugyancsak megtévesztő módon. Az álzafír és álsmaragd egyaránt durva és csiszolatlan, éles, kristályos szélekkel és sima fazettákkal. A két nyaklánc más színben pompázott, ám jellegük és tervezésük azonosnak bizonyult.

Szarka nem tudott tovább ellenállni a kísértésnek, ki kellett elégítenie a kíváncsiságát.

Hason kúszva a balusztrádhoz araszolt, amíg már le tudott pillantani a belső kertbe. Visszaengedte a helyére a Fátylat, és várt, amíg a szeme alkalmazkodott a változáshoz.

Odalent két férfi állt. A harmadikat egy székhez kötözték. Szarka egy pillanatra eltűnődött, vajon tévedett-e, amikor férfinak, ráadásul embernek gondolta az áldozatot. A széken ülő alak haja tömött tincsekbe göndörödött, akár megannyi réteg vattacukor. A színe teljesen természetellenes volt: pasztell-lila, akár a felhők széle naplementekor. Az áldozat vonásai széleseknek és finomaknak hatottak, de eltorzultak a fájdalomtól, azonkívül vér borította őket. Mégis szívfájdítóan szépnek találta.

Szarka majdnem felkiáltott, amikor rájött, hogy az áldozat egy vané. Korábban még egyet sem látott.

A vané kínvallatói azonban nagyon is emberinek látszottak. Hozzá képest ocsmányak és mocskosak voltak. Az egyik egy táncos tartásával bírt, kék moaréselyem ruhája alatt erős izmok rejtőztek. A másik különös, nehéz, fekete köntöst viselt, amely elütött különös bőrétől – nem az az egészséges, barna árnyalatú, mint a quuriaké, hanem sápadt és ronda, akár a lekapart pergamen. A két alak különös párost alkotott. Az első a kabátján és a nadrágján lévő hímzéstől az oldalán függő, ékköves párbajtőrig a világi fényűzés, míg a másik az önmegtartóztatás követőjének látszott.11

Szarka libabőrös lett a sápadt férfi láttán: valami nem stimmelt vele, volt benne valami mocskos és veszedelmes. Nem az éjfekete szeme és haja miatt vélte így, amelyek egészen hétköznapinak látszottak, hanem egyfajta megfoghatatlan érzés miatt. Szarka úgy érezte, mintha valamilyen halott dolgot figyelne, ami még mindig jár-kel – egy hulla kivetülését, benne az élet látszatával, de nem az élet esszenciájával.

Szarka elnevezte a két férfit Szépfiúnak és Halál Fiának,12 majd arra jutott, boldogan halhat meg, ha sosem ismeri meg őket közelebbről.

Rettegett, mit lát majd, de pillanatnyi habozás után újra az Első Fátyol mögé pillantott. Összerándult. Rosszabb, mint amire számított.

Mindkét férfi varázsló volt. Mindketten azzal az élénk aurával rendelkeztek, amely Egér szerint a mágusok sajátja – férfiaké, akiket mindenáron el kell kerülni. Szépfiú rengeteg ékszert viselt, amelyek közül bármelyik szolgálhatott talizmánként is.

Halál Fia aurája illett a megjelenéséhez: olyan volt, akár egy lyuk a körülötte lévő fényben.

Szarka libabőrös lett, ahogy hirtelen menekülési kényszer fogta el.

Szépfiú fogott egy vékony tőrt, és a vané gyomrába döfte. A rab megfeszült, a béklyóit rángatta, miközben olyan kínok között ordított, hogy Szarka lélegzete elakadt a részvéttől.

– Várj! – szólt Halál Fia. Arrébb hessegette Szépfiút, és kihúzta a vané testéből a tőrt; a férfi kétségbeesetten zokogott.

Halál Fia félrebillentette a fejét, hallgatózott.

Szarka gondolatban ismételgetni kezdte a mantrát, ami már nemegyszer megmentette az életét: Nem vagyok itt. Húsom sem, hangom sem, jelenlétem sem. Nem vagyok itt. Húsom sem, hangom sem, jelenlétem sem. Nem vagyok itt…

– Semmit sem hallok – közölte Szépfiú.

– De én igen. Biztos, hogy üres ez a ház? – kérdezte Halál Fia.

Az ifjú tolvaj megpróbált beleolvadni az árnyakba, s elcsendesíteni a lélegzetét, hogy észrevétlen és hallhatatlan legyen. Halál Fia vajon hogyan hallotta meg az ordításon keresztül is? Nem vagyok itt. Húsom sem, hangom sem, jelenlétem sem…

– Igen, biztosan. A tulajdonos valami bolond kazivari lovaghoz adja hozzá a lányát. Még legalább két hétig nem jön vissza.

Úgy tűnt, Halál Fia beéri ennyivel, mert a figyelmét újra a vané felé fordította.

– Azt hiszem, ez itt mindent elmondott nekünk, amit tud. Ideje megtenni a szükséges lépéseket.

Szépfiú felsóhajtott.

– Muszáj?

– Igen.

– Halványan azt reméltem, hogy megtarthatjuk a kis barátunkat vész esetére, és nem kell újra végigcsinálni a vérszertartást. Karom nem lehet ott mindenhol, és nem is utánozhat mindenkit egyszerre. Az emberek kérdezősködni fognak, ha túl sok családtagom tűnik el magyarázat nélkül.

– Akkor szerencsés vagy, hogy ilyen nagy családot áldozhatsz fel. Van elég információd, hogy megtaláld? – Halál Fia ezt az udvar sarkában terpeszkedő árnyaktól kérdezte.

Szarka elméjében iszonyatos, rémálomba illő kacaj csendült.

***Ó, IGEN! LÁTTAM AZ ELMÉJÉBEN.***13

Szarka az ajkába harapott, hogy meg se mukkanjon. Ez a valaki nem hangosan szólt, hanem kéretlenül a gondolatai közé furakodott.

Az a hang…

Halál Fia arckifejezése nem változott, ahogy kezét a vané felé nyújtotta. Ez a mozdulata valahogy baljóslatúbbnak látszott, mint a kínzás, amit Szépfiú művelt. A vané szeméből, a homlokából és a mellkasából vékony energiasugár szivárgott – átáramlott a levegőn, hogy világos ibolyaszínben ragyogó tűzgömböt alkosson Halál Fia markában.

Ahogy lelkének utolsó darabkája is kiszabadult a testéből, a vané szeme tágra meredt, majd kifejezéstelenné dermedt.

Halál Fia a köntösébe rejtett valamiféle kemény, ametiszthez hasonló, csillogó tárgyat.

– És mi lesz a testtel? – kérdezte Szépfiú.

Halál Fia felsóhajtott, és intett még egyszer. Sistergő, robajló hang hallatszott, ahogy az energia ezúttal Halál Fia ujjbegyeiből sugárzott az áldozat felé.

Szarka öklendezni kezdett, ahogy a hús vízként folyt le a vané testéről, maga mögött hagyva a véres ruhát és a furcsamód tiszta csontvázat.

A vér, a hús és a belső szervek vörös, gyilkos ködként kavarogtak, és néhány örökkévalóságnak tűnő másodpercen keresztül a csontok körül lebegtek. Aztán az árnyak felé áramlottak, s elnyelte őket a sötétségből előlépő démon óriási pofája.

– A picsába! – káromkodott Szarka reszketve; azonnal rájött, hogy ezzel hibát követett el, talán végzetes hibát.

Halál Fia felnézett az erkélyre.

– Van odafent valaki.

– Ő majd elkapja – mondta Szépfiú. – Te! Hozd ide!

Szarka sutba dobta az óvatosságát, és az ablak felé iramodott.

3: A FEKETE TESTVÉRISÉG

(Kihrin története)

Megkérdezném, honnan tudtad, hogy min gondolkodtam azon az estén, de… nem érdekes.14

Én jövök? Jaj, de nagylelkű vagy, Karom!

Hol is tartottam? Á, igen.

Az árverés után annyira rosszul éreztem magam, és olyan gyenge voltam, hogy az új tulajdonosaim értek először az üzlethelyiségbe. Úgy vártak rám, akár a Béke Földjén a három bíra, akik a holtakat fogadják. Néma árnyak, akik úgy a fejükbe húzták a kámzsáikat, hogy szerintem alig láttak valamit.

A jobb oldali alak egy nő; nyugati quurinak magas, de a doltarik vagy a keleti quuriak között átlagos növésű lett volna. A bal oldali magas volt – nagyon magas. A férfi vagy nő a többiek fölé tornyosult, legalább egy fejjel megelőzve a másik legmagasabb jelenlévőt, engem. A középső, aki görnyedtnek és öregnek látszott, a kísérőm, egy kishna-farrigai eunuch rabszolgamester, Dethic felé tántorgott. A hajlott alak kinyújtotta egyik fekete selyemkesztyűs kezét.

Egy pillanatig senki sem szólt.

– A gaesht! – kérte a legalacsonyabb.

Megdöbbentem a hangjától, amely olyan torz volt, hogy szinte már hamisnak tetszett. Annyira élesnek és reszelősnek hangzott, mint a hegyeket megtörő gleccserjég vagy a sziklaszirteknek csapódó hullámok.

Mindent összevetve rossz előjelnek tűnt.

Dethic nyelt egyet.

– Igen, hát persze. De… a ház szabályai. Bizonyára megértik. Csak a teljes összeg kifizetése után adhatjuk át az árut.

– Igen, ezt én is szeretném látni – közölte Relos Var, ahogy odasétált hozzánk. – Valószínűtlennek tartom, hogy ki tudják fizetni.

A bal oldali alak (a nagyon magas) a köpenyébe nyúlt. Egy fekete bársonyerszényből elővett egy nyakláncot, és két ujjal felemelte. Az aranylánc értéke elhalványult a hozzá kapcsolódó tizenkét ékkőhöz képest. Mindegyik gyémánt akkora volt, akár egy ujjbegy, körte alakú és éjkék színű, a közepében izzó, fehér csillaggal.

Ennek láttán még jobban szédelegni kezdtem. Egy csillagkönny nyaklánc. Mennyi ilyen ékkő létezett egyáltalán? Tizenkét csillagkönnygyémánt? Azonos méretben és színben?

Dethic megdöbbent.

– Csillagkönnyek! Az istenekre, azok felbecsülhetetlen értékűek!15

– Akárcsak a fiú – csattant fel a nyers hang.

– Megdöntötték az aukciósház rekordját! – Dethic egészen fellelkesült a jutalékára gondolva.

Var nagyúr így szólt:

– Ellenőrizze, nehogy hamisítvány legyen!

Erre a közbeszólásra az alak hirtelen Var nagyúr felé nézett, aztán felemelte a kezét, és hátratolta a kámzsáját.

Rájöhettem volna a magasságából: a férfi vané volt.

Ezelőtt irtó kevés vanét láttam, és mindegyikük virágszínű volt, Kirpisből. Ez a férfi azonban különbözött tőlük – mintha korábban túl sokat játszadozott volna a tűzzel. Bőrét sötét hamu borította, hosszú fekete haja fénytelen volt, szeme pedig árnyas smaragdszínű. A vané faj minden szépségével rendelkezett, de vonásai határozottabbnak bizonyultak. Szépsége inkább a penge, mint a virág szépsége volt.

Nem tudtam megállapítani a korát. Tőlem akár a Quuri Birodalom alapításánál is jelen lehetett. Alig tűnt néhány évvel idősebbnek nálam, ám ez semmit sem jelentett. A vané kortalan faj.

Quuri őseimnek valószínűleg ennél több ok nem is kellett, hogy gyűlöljék őket, és kiűzzék a kirpis vanékat arról a vidékről, amelyet a sajátunknak tekintettünk. A kirpis vanék összeroppantak Kandor császár megszálló seregeivel szemben, elmenekültek erdei otthonaikból, és iszonyodva figyelték, ahogy Kirpis is quuri fennhatóság alá kerül.

De persze most nem egy kirpis vané állt előttem.

Quurtól délre húzódott a másik vané királyság, a Manol. A manol vanékat – akik sötét ékkövek Kirpis világos virágaihoz képest – nem lehetett ilyen könnyen legyőzni. Quur korábban megállíthatatlan terjeszkedése hirtelen és váratlanul megtorpant, amikor a manol vanék megölték Kandor császárt. A híres quuri kard, Urthaenriel – ismertebb nevén Istengyilkos – elveszett valahol a dzsungelben, egy nemzedéknyi quuri férfival együtt. Quur a későbbi császárok uralma alatt még két területet elfoglalt, de sosem szerzett újra lendületet.

A manol vanék ezután teljesen figyelmen kívül hagytak bennünket; nem jelentettünk számukra fenyegetést.

– A csillagkönnyek igaziak, Relos Var. De csak nem gondolsz elég bolondnak, hogy a kezedbe adjam őket, ugye? – A manol vané felvonta az egyik szemöldökét.

A varázsló ajkán halvány mosoly jelent meg.

– Reménykedni azért szabad.

– Te! Ellenőrizd a nyakláncot! – A manol vané férfi odadobta nekem a nyakláncot és az erszényét.

Dethic zavarodottnak tűnt.

– De uram…

– Semmi baj – motyogtam, le sem véve a pillantásomat a sötét bőrű vanéról. – Jártas vagyok az ékkövek felbecslésében.

Hazudni szerettem volna a nyakláncról. Quuri voltam, ő pedig manol vané. Akármit is akart tőlem, semmi jóra nem számíthattam. A tény, hogy egy csillagkönnygyémántokból készült nyaklánccal fizetett értem, nemcsak pazarló tettnek minősült, hanem egyenesen hátborzongatónak. Egész életemben hallottam meséket arról a nyakláncról. Számomra azok a gyémántok olyan hírhedtek voltak, akár a kard, Urthaenriel vagy Quur Koronája és Jogara.

Egyszeriben tudtam, melyik oldal pártját fogjam: nagyon úgy tűnt, hogy ez a Relos Var nevű fickó a kisebbik rossz. Reszkető ujjaim között felemeltem a nyakláncot, és ide-oda mozgattam a köveket, hogy megcsillanjon rajtuk a fény.

– Értesz az ékkövekhez? Kitűnő. – Dethic arckifejezése tűnődővé vált. – Most ne hazudj! Mondd meg az igazat: ezek csillagkönnyek?

Elfojtottam egy sóhajt. Az egész véget érhetett volna ott és akkor. Azt hazudtam volna, hogy a kövek hamisítványok, csak hogy esélyt adjak Relos Varnak. Azonban Dethic fogta a gaeshemet, a fémtalizmánt, amelyben csapdába ejtették a lelkem egy darabját. Ez csak azt jelentette, hogy engedelmeskednem kellett a kimondott parancsainak. Mint a legtöbb ilyen rabszolga, egy halom olyan parancsot követtem, melyek folyamatosan érvényben voltak: nem menekülhettem el, nem ölhettem meg a gazdámat, és nem szegülhettem ellen a parancsainak (habár szerintem ez egy kicsit redundáns). Nem kellett előre látnom a gazdám szükségleteit, ahogy az érdekeivel sem kellett törődnöm. Ki lehetett használni a kiskapukat.

Ez az aljas mese ott és akkor véget érhetett volna, ha nem utasítanak, hogy mondjam az igazat.

Újra a gyémántokra néztem. Hibátlanok voltak, tökéletesek; ősi, hozzáértő kezek vágták őket olyan alakba, hogy megtörjék a fényt. Olyan volt, mintha az ember egy igazi csillagra nézne, amelyet elfogtak, és egy gyémántba zártak.

Kinyitottam a bársonyerszényt. Mindenki hallotta, ahogy a nyaklánc csilingelve eléri az alját. Senki sem vette észre, hogy a csuklóm körül már nem viselem a vörösréz karpereceket.

Nagyon jól el tudok rejteni dolgokat.

– Igaziak. – Dethicnek adtam a zsákocskát. Megvakartam a tarkómat, amennyire a béklyóim engedték. Ezzel a mozdulattal a saját nyakláncomba akasztottam a lopott ékszert, és az egészet a hajam alá rejtettem.

Így ni. Ha Dethic nem veszi észre a megtévesztést, akkor épp az imént adtak el a Testvériségnek egypár réz karkötőért.

Nem mintha nem gondolnám, hogy többet ér a lelkem, de kutya legyek, ha nem teszem zsebre a saját áram egy részét.

Var nagyúr az új tulajdonosaimhoz fordult.

– Mindig jó kapcsolatot ápoltunk a Testvériséggel. Kérlek, egyetlen rabszolga miatt ne kockáztassátok a barátságunkat!

A vané kifejezéstelen arccal válaszolt:

– Semmid sincs, amire szükségünk lenne. – Dethichez fordult. – Megkapta a fizetséget. Adja ide a gaesht!

– Ne adja át! – parancsolta Relos Var.

Dethic habozott.

– Ez már nem a te ügyed – szólt a manol vané.

– Azt akarom, hogy az enyém legyen az ifjú! – vitázott Relos Var.

– Akkor talán előbb illene udvarolnod neki – gúnyolódott a vané.

A levegő vibrált a két férfi között. Azon tűnődtem, vajon a Fekete Testvériség csak azért vett-e meg engem, hogy Relos Var ne tehesse rám a kezét. Ez a lehetőség kevésbé tűnt valószínűnek, hacsak nem tudták, ki vagyok valójában, és hogy a Béklyókövet viselem a nyakamban.

Hacsak… Ez a „hacsak” túlságosan is elképzelhető volt. Összeszorult a gyomrom. Végképp nem akartam egy hatalmi játszma közepébe csöppenni. Az istenekre, még több politika! Már rosszul voltam a politikától. Bár elmehettem volna! Nem mertem a „szökés” szót használni, még néma gondolataimban sem. A gaesh szétszaggatna, ha szökésen törném a fejem.

– Van fogalmad arról, kihez beszélsz? – kérdezte Var.

A vané elmosolyodott.

– A neveden neveztelek, nem igaz?

– Akkor több eszed is lehetne, mintsem hogy ilyen gyerekesen viselkedsz!

A vané vállat vont.

– Ő nem a tiéd, és soha nem is lesz az. Miért nem mész, és keresel inkább yori szüzeket? Valahol a hegyek között biztosan van egy ledér nyolcéves, aki elkerülte a csatlósaid figyelmét.

A Testvériség legalacsonyabb tagjának kámzsája alól olyan hang hallatszott, mintha két gránittömb súrlódott volna össze: az illető nevetett.

Dethic tétován előrenyúlt, kezében a sólyommal, amelybe a lelkem egy darabját zárták. Mindkét vele szemben álló férfi úgy meredt a függőre, mintha arra készülnének, hogy kikapják a rabszolga-kereskedő kezéből, árverés ide vagy oda.

– Súlyos hibát követtél el, ifjú vané! – intette Relos Var. – Emlékezni fogok rád.

A vané elmosolyodott, akár egy ragadozó.

– „Ifjú vané”, hát persze. A halálos ellenfeleknek illene ismerniük egymás keresztnevét.

– Így tekintesz magadra? A halálos ellenfelemként? Miután Thaena csecsét szoptad, ennyire megéheztél a gyors és ocsmány halálra? – Úgy tűnt, Relos Var jót derül a gondolatra. – Akkor hát, mi a neved?

– Teraeth. – A vané szeme felragyogott,16 vonásain pedig csúfondáros elégedettség terült szét. Nem tudom, miért gyűlölte ennyire ezt a férfit, de a gyűlölete nyilvánvaló volt. Lassan elhátráltam, nem azért, hogy megszökjek, hanem hogy kikerüljek az esetleges fröccsenés útjából.

– Teraeth? – kérdezte Relos Var. – A színed nem azé az ágé, hacsak… – Győzedelmesen kikerekedett a szeme. – Nemcsak arrogáns, hanem ostoba is. Nincs itt apád, Terindel, hogy megmentsen, vané gyermek, te pedig nem győzheted le a magamfajtákat.

– Terindel nincs itt – szólt a rettenetes hangú vané –, de én igen. És én majd megvédem a fiamat, varázsló.

A mágus az alacsony alakra nézett, s homlokát először düh, majd felismerés ráncolta.

– Khaemezra. Okos. Nagyon okos.

– Rég nem találkoztunk, Relos. – A szavak barátságosak is lehettek volna, ha a hanghordozás nem olyan fagyos.

– Segíthetünk egymásnak, főpapnő. A céljaink nem különböznek annyira egymástól.

– Szegény gyermek… így hiszed? Bolondság… de persze te mindig összetévesztetted a halált a pusztulással.

A férfi szeme összeszűkült. Az arckifejezése leginkább vicsorra hasonlított.

– Minden lény közül legalább neked meg kellene értened, mit jelent az, ha valami elkerülhetetlen.

– Talán valójában az a baj, hogy én jobban értem, mint te.

Relos Var sehogy sem tekinthetett az idős asszony szemébe, hiszen az nem húzta hátra a csuklyáját, de úgy képzeltem, ők ketten farkasszemet néznek. Úgy tűnt, Relos Var nagyon össze akarja mérni az akaraterejüket, és pillantását sosem vette le a nőről.

Aztán megborzongott, és elkapta a tekintetét.

A csuklya alól ciccegés hallatszott, ami üldözőbe vett egy száraz kuncogást, és felfalta egészben.

Relos Var újra Teraethre nézett.

– Ennek még nincs vége.

– Őszintén remélem – értett egyet Teraeth merészen. Farkasszerű vigyor terült szét az arcán.

Relos Var felém fordult.

Nem erre az arckifejezésre számítottam: nem ingerültség, szánalom, vágy vagy lemondás látszott rajta. A férfi sötét szemében gyűlölet lángolt. Izzott benne a rosszindulat. Szeme nem ígért menekülést, sem megváltást. Akármiért is akart volna megvenni engem, érdekei a rosszakarat körül forogtak.

Relos Var nem volt a barátom.

– Most megtaláltalak – suttogta nekem. – Láttam a lelked színét.

Tucatnyi epés válasz jutott eszembe, de a férfi vészjósló pillantásától mind visszavonulót fújt.

Relos Var sarkon fordult, és kisétált a szobából.

A férfi távozásával úgy látszott, még a Fekete Testvériség tagjai is megkönnyebbülnek, mintha szétváltak volna a felhők, hogy utat engedjenek a napnak.

Senki sem szólt, a másodpercek csigalassan teltek.

Először Teraeth rázta le magáról a rettegést. Kikapta Dethic reszkető ujjai közül a medált.

– Vedd le róla azokat!

– Én… Tessék? Miket? – Dethic pislogva meredt az ajtóra. Arcán rémület ült, az a fajta iszonnyal keveredő igézet, amit egy tomboló démon szokott kiváltani.

Teraeth megszorította az eunuch vállát.

– A béklyókat, Dethic. A béklyókat. Egy gaeshsel bíró rabszolgának semmi szüksége bilincsekre.

Dethic kizökkent a kábulatból.

– Hogyan? Ó, igen, bocsánat. Rögtön. – Az övén lévő erszényből elővette a kulcsokat, és kioldotta a béklyóimat.

Összerezzentem, ahogy lehullottak rólam. Annyi ideje kötöttek a láncok, hogy levételük másfajta fájdalmat jelentett.

– Relos Var nem dühös rád, Dethic. Egy ideig kerüld el, és hamar elfelejti majd! – intette Teraeth. – Tudd meg, a gazdáid engedélyeznek-e neked egy kis pihenést!

– Igen, igen. – Dethic még mindig kissé kábának tűnt. – Hozom a hintójukat. – Botladozva kirohant a helyiségből.

A Fekete Testvériség három tagja felém fordult.

– Kik vagytok? – kérdeztem.

Teraeth gúnyosan felkacagott.

– Hát nem figyeltél oda?

– Hallottam neveket. Meg hogy Fekete Testvériség. Ez nekem semmit sem jelent.

A harmadik alak végre megszólalt selymes, nőies dorombolással.

– Ha Quurban jársz, és azt akarod, hogy ellopjanak valamit, vagy megverjenek valakit, akkor bőven akad, akit fel lehet fogadni a feladatra. Ám ha valakit meg akarsz öletni, csendben és feltűnésmentesen, és azt szeretnéd, hogy az illető holt is maradjon… – A mondat befejezetlenül lógott a levegőben.

Gyenge voltam, és zaklatott, de vitatkozó kedvemben találtak.

– Thaena papjai tudnának mit mondani arról, hogy valaki halott marad-e, vagy sem.

A csuklyás vénasszony félrehúzta ruhája nyakrészét, ami alól előbukkant egy amulett: egy négyszögletű, fekete kő, körülötte vörös rózsákkal és elefántcsonttal – Thaena követőinek jele.

Megborzongtam. Vannak olyanok, akik a Második Fátyolra nem leheletfinom lepelként gondolnak, hanem egy Thaena birodalmába vezető, kifürkészhetetlen átjáróként. A végső átjáróként, amelyen sosem lép be az ember, mindig csak kilép rajta; utazásként, amelyről a legtöbben csecsemőként tértek vissza. Thaena egyháza büszkélkedhetett a legkevesebb hívővel, de az emberek egyetemesen tisztelték, vagy azért, hogy ne vonják magukra a figyelmét, vagy azért, hogy az úrnőjük kegyelmét kérjék. Hozd vissza hozzám a kicsikémet! Add vissza a családomat! Add vissza az embereket, akiket szeretek!

Efféle imák sosem nyernek választ. Thaena hűvös egy istennő.

És Relos Var főpapnőnek nevezte Khaemezrát.

– Thaena papjai és papnői valóban befolyásolhatják, ki marad halott – magyarázta Teraeth. – Valamilyen oknál fogva a Sápadt Hölgy ritkán egyezik bele azok Visszatértébe, akiket mi küldtünk a birodalmába.

– De Thaena papjai fehéret viselnek, nem feketét…

Jó, beismerem: érvek terén ezúttal nem igazán remekeltem.

Teraeth válaszként csupán harsány nevetésben tört ki.

Khaemezra bármiféle megjegyzés nélkül elfordult tőlem, és felemelte a karját. Pöccintett egyet, ujjbegyeiből pedig fénysugarak törtek elő, amelyek egyetlen nagy és kerek, kaotikusan és ragyogóan kavargó mágikus kapuvá sűrűsödtek. A fények csillámlottak, majd elhalványultak. A nyíláson keresztül sárga, torz vidéket láttam, ahol a föld nyílásaiból gőz tör elő, a vizenyős földet pedig émelyítő köd borítja.

Vártam, de Khaemezra nem lépett át a túloldalra. Teraeth előresétált, ám megtorpant, amikor a nő feltartotta a kezét. Az idős asszony az ujjával intve leszámolt legalább tizenkét másodpercet, aztán megragadta a levegőt, mintha függönyt húzott volna be. A kapu összecsukódott, és eltűnt.

Teraeth a nő felé fordult.

– Miért nem használjuk a kaput?

– Mert Relos Var erre számít. – Khaemezra a Testvériség harmadik tagjához fordult. – Kalindra, miután eltűntünk, fogd a hintót, és sétáltasd meg Relos Var kopóit arra az esetre, ha berzenkedne az alku miatt! Találkozzunk később!

A nő meghajolt.

– Ahogy kívánod, anyám. – Ezzel ő is megfordult, és távozott.

A manol vané, Teraeth, aki a kezében fogta a gaeshemet, végigmért. Nem tetszett neki, amit látott.

– Te nem igazán olvadsz bele a tömegbe, igaz?

– Mikor néztél a legutóbb tükörbe?

Erre mogorván kioldotta a köpenye elejét. Alatta fekete nadrágot és keresztkötéses, vékony selyemből készült inget viselt, amely már-már egy quuri mishára hasonlított.

Teraeth felém nyújtotta a köpenyét.

– Tudsz járni ilyen sebes bokával?

– Ha muszáj – feleltem, s közben éreztem, hogy az egyensúlyomért küzdök.

A vané ingerült pillantást vetett az anyjára. Az alacsony alak odasántikált hozzám, és a lábamra tette a kezét.

Enyhült a fájdalmam és a lázam.

A lábamon lévő sebek meg a hátamon a korbácsnyomok szélsebesen begyógyultak. Az a néhány karcolás és zúzódás, amit a Quurból Kishna-Farrigába vezető három hónapos utazás során szereztem, szintén eltűnt. A fejem kitisztult, a lázam elmúlt, és újra élesen láttam.

– Hát… köszönöm.

– Ne köszönd! Sántán nem vesszük hasznodat.

Elhúztam a számat.

– Hol szereztétek azt a nyakláncot? Nem lehet egy pont ugyanolyan…

Teraeth megragadta a karomat.

– Ezt csak egyszer fogom elmagyarázni. Az a férfi, Relos Var, nem a háremébe akar játékszernek, és az sem érdekli, hogy kinek a tulajdona vagy. Holtan akar látni. Ahhoz, hogy ezt elérje, megtenne minden tőle telhetőt, és megölne mindenkit, akit csak kell. Amíg a közeledben vagyunk, mindannyiunk élete veszélyben forog.

– Miért? Sosem találkoztam azzal az alakkal. Nem értem!

– Nekem pedig nincs időm elmagyarázni. Szóval most azt akarom, hogy kérdés nélkül kövesd az utasításaimat.

– A gaeshemet fogod a kezedben. Nincs más választásom.

A férfi egy pillanatig értetlenül bámult rám, mintha megfeledkezett volna arról, mit jelent a markában tartott ezüstsólyom, ám végül elfintorodott.

– Helyes. Most menjünk!

4: VAJPOCAK

(Karom története)

A hajnal közeledtét jelző fény ametisztre festette az eget, és Tya szivárványos fátylának foszlányait derengő árnyképekké változtatta. A legtöbb bolt bezárt estére, ám a zálogház-tulajdonos és orgazda, akit a helyiek Vajpocaknak17 neveztek el, nem törődött az idővel. Zsúfolt üzletét két lámpás világította meg, míg Vajpocak legértékesebb tulajdona, egy olajlámpás – amit a szentséges Fény Templomában18 töltött meg – a jobb oldalán foglalt helyet. Az íróasztalként használt tikfa ebédlőasztalra olajfestékeket pakolt; vászna és ecsetei mellette, egy állványon pihentek.

Amikor Vajpocak festett, a szépség és fény világába lépett, távol az Alsó Kerület ocsmány valóságától. Emlékeiből építkezett, és egész este pingált.

A vásárlói amúgy is a kései órákban keresték fel.

Vajpocak épp elpakolta a festékeit, amikor hallotta, hogy megcsendül a sikátorra nyíló ajtó csengettyűje. Szarka lépett be; mintha seregnyi őr járt volna a nyomában. Vajpocak a homlokát ráncolta.

Még sosem látta ilyen rémültnek a fiút.

Szarka belépett a boltba, a háta mögé nézett, aztán megborzongott, ahogy becsukta az ajtót. Csak annyi időre állt meg, hogy megsimogassa Vajpocak bronzból készült, szinte pontos másának fejét – Tavris, a kalmárok és a haszon istenének szobrát. A mozdulat megszokott volt, állítólag szerencsét hozott.

– Na mi az, az őrség üldöz, fiú? – kiáltotta oda Vajpocak.

Szarka döbbenten bámult a zálogosra, aztán idegesen felkacagott.

– Neeem. Semmi ilyesmi.

– Biztos? Rettentő sápadt vagy, és úgy viselkedsz, mintha egy pokolkutya járna a nyomodban. – Vajpocak elfintorodott. – Ugye nem hozol bajt a fejemre, fiú?

Szarka körbenézett a különös csecsebecsékkel, talált ereklyékkel, ékszertartókkal, fegyverekkel, ruhákkal és bútorokkal teli helyiségben. Mivel nem tartózkodott bent senki más, odamasírozott Vajpocak asztalához. Félúton megváltozott a hangulata. A régi, faragott sellő – amit egy zheriasi kalózhajóról szereztek – és a másodkézből kapott khorveshi ezüstszekrény között Szarka félelme haragba fordult. Mire az asztalhoz ért, már tombolt.

– Vajpocak, komolyan mondom, ha belekevertél valamibe, a nyamvadt beleiddel akasztalak fel a gerendára…

– Hohó, fiú! Mi a baj? Sosem ártanék neked! – Vajpocak megadóan emelte fel egyik kezét. A másikat a számszeríjra tette, amit az asztal alatt tartott, hogy vész esetén azzal kezelje a rázós „egyezkedéseket”.

Szarka megmozdította a kezét, megpöccintette a ruhaujját, mire hirtelen két bökő termett a kezében.

– Szóltál másnak is a kazivari házról. Valaki már ott volt, mire odaértem.

Vajpocak a tőröket vizslatta.

– Tedd el azokat, Szarka! Hát nem hoztunk egymásnak jó üzletet, hm? A kazivari melót te akartad. És megbízható forrásból érkezett a füles…

– Miféle forrásból? Ki szólt neked arról a házról?

– Azt nem mondhatom meg! De jó helyről származik az információ. Megbízható illetőtől. Még sosem okozott csalódást. És egyébként is, miért játszanálak valaki más kezére? Abból nincs hasznom. Mellesleg tudom, az Árnytáncolók mit tennének, ha egyáltalán felmerülne bennük, hogy bemártalak.

Szarka elfintorodott, de leengedte a késeket.

– Valaki ott volt, mire én odaértem – ismételte.

– Árnytáncolók?

– Hát… – Szarka az ajkába harapott. Kihúzta az övéből a kulcscsomót, majd játszadozni kezdett a hántokkal. Az elemek egymásnak koccantak, ahogy végighaladt a cipruson, tikfán, tung-olajfán és bambuszon. – Nem. Nem közénk tartoznak.

– Akkor?

– Fogalmam sincs. Kínoztak valakit, de nem tudtam jól megnézni őket.

– Biztosan? Olyan fehér voltál, mint a városfal, amikor bejöttél ide. – És rettentően zaklatott ahhoz képest, hogy semmit sem láttál, tette hozzá magában Vajpocak.

Szarka vállat vont.

– Rettenetes sikolyok voltak. Nem akartam látni, mi idézte elő őket.

A kövér férfi egy pillanatig hallgatott, aztán a kamasz felé hajolt.

– Ha nem láttál semmit, és nincs is semmid, akkor mit keresel itt? Nem jótékonykodom árva fiúkkal, és még ha így is tennék, te már találtál magadnak apát.

Szarka elvigyorodott, és újra eltette a kulcscsomót.

– Ó, azt nem mondtam, hogy nem találtam semmit. Egér annál jobban kiképzett. – Leemelt az övéről egy kis erszényt, és megrázta.

– Jó fiú – nyugtázta az orgazda. – Hozd csak ide a szajrét, hadd érezzem, milyen nehéz benne a fém!

Ahogy Szarka megkerülte az asztalt, meglátta az állványt és a vászonra festett képet, mire halkat füttyentett. Az asztalra tette a kis erszényt.

Vajpocak elmosolyodott a fiú reakcióján.

– Tetszik?

A zálogos meglepetten látta a tolvaj orcáját elöntő pírt.

– Aha. Ö… ööhmm… remek.

– Ez a Rojtos Fátyol Klubba kerül majd. Még nem fejeztem be. Azt akarom, hogy az új lány legalább még egyszer modellt üljön. Hogy is hívják? Miria? Vagy valami…

– Morea – felelte Szarka a festményt bámulva.

– Az az! – helyeselt Vajpocak. – Aranyos lány.

– Aha. – Szarka továbbra is úgy tátotta a száját, mintha nem látott volna még ciciket, de ez mindent összevetve elég valószínűtlen volt.

Vajpocak kuncogva vett elő festékfoltos ruhája egyik zsebéből egy ékszerészlupét. Ez a szajré jobb volt, mint amit Szarka általában hozott, sokkal jobb. A vésett rubinberakásos gyűrű önmagában több ezer trónt érne, ha megtalálná rá a megfelelő vevőt.

– Nem rossz – szólt Vajpocak. – Az egészért adok neked négyszáz serleget.

– Négyszázat? Csak négyszázat? – Szarka hitetlenkedve nézett rá.

– Ez jó ár. – Valójában szánalmas ár volt, és Vajpocak ezt tudta is, de jobb és biztosabb, mint amit Szarka mástól kaphatott volna. – Hát nem vagyok veled mindig egyenes?

Szarka felvonta a fél szemöldökét.

– Vajpocak, az egy rubin.

A fenébe, nem gondolhatott a fiúra úgy, mint azokra a fafejűekre, akik nem tudtak megkülönböztetni egy rubint egy pirosas kristálydarabtól. Szarka egy Kulcs volt. És ahogy Szarka egykori tanára, Egér egyszer elmagyarázta Vajpocaknak: a világon minden anyag a másiktól különböző aurával rendelkezik. Egy Kulcs képes arra használni a látását, hogy megállapítsa, egy érme festett ólom-e, vagy igazi arany, és ha arany, akkor hány karátos. Ha egy bizonyos csibész elég okos volt ahhoz, hogy tartson magánál mintákat, azzal könnyedén beazonosíthatta, egészen pontosan milyen drágakövet is lopott.19 A franc egye a fiút és az eszét – egyáltalán nem segítették Vajpocak üzletét.

– Nem rubin, hanem spinell – javította ki a fiút. – És érintésre meleg is.

Szarka káromkodott, és kissé oldalra fordult.

– Tajára! Vajpocak, én tisztának látom. Hollónak van egy rubin fülbevalója, egy igazi, szóval ne sumákolj!

Vajpocak megdörzsölte a szája szélét, majd a fiúra nézett. Szarka magas volt – magasabb, mint bárki, akit Vajpocak ismert, és még nem lépett a felnőttkorba. Szebb, mint bármilyen szerzet, amit a helyiek valamelyik bársonyházon kívül láthattak. Egész teste az idegen származását hirdette. A kölyök persze feketére festette a haját – vagy azért, mert azt hitte, a fekete illik majd a Szarka névhez, vagy mert bolond módon úgy vélte, jobban beilleszkedhet így –, de Vajpocak szerint nevetségesen nézett ki. A vicc az, hogy a külseje ellenére Szarka ügyesen el tudott tűnni, ha az ember nem figyelt oda rá. Vajpocak sosem jött rá, egy ennyire oda nem illő kölyök hogyan tud ilyen jól osonni.

Talán vannak, akik tolvajnak születnek.

– Ha megbocsátod, hogy kíváncsiskodom – váltott témát Vajpocak –, azóta velem dolgozol, hogy Egér olyan három évvel ezelőtt délre ment, igaz?

– És? – vont vállat Szarka.

– A legtöbb kölyök akkor bukik le, amikor elkezdi szórni a pénzt. Még az őrök is elég okosak, hogy tudják, valami nincs rendjén, amikor egy munkához túl fiatal csibész végigjárja a Bársonynegyedet. De te nem ilyen vagy. Te sosem költesz semmit, így az őrök és a boszorkányvadászok sem keresnek. Ha jól számolom, valahova elrejtettél egy nagy köteg pénzt. Egyébként is, egy korodbeli fiúnak mi szüksége ennyi lóvéra? Ki akarsz szállni?

Szarka összefonta maga előtt a karját, és nem felelt.

– Na mindegy – legyintett Vajpocak. – Amúgy sincs hozzá közöm.

– Nem magamnak tettem félre.

Vajpocak ledermedt, majd egy hosszúra nyúló pillanatig Szarkát bámulta. Jól sejtette, hogy a fiú nem magának gyűjtöget. Az Árnytáncolók emberei nem tudhatták egymás valódi nevét, ám egy városban, ahol még a száraz évszakban is egymillióan élnek, az egyes negyedek lakói időnként összefutnak egymással. Mióta Vajpocak felkutatta a festményeihez használt modelleket, elég kevés olyan bársonyház maradt, ahol még sosem járt. Tudta, hogy Szarka igazi neve Kihrin. Tudta, hogy Szarka nevelőapja egy Surdyeh nevű vak zenész, aki szűkös megélhetését abból biztosítja, hogy a Rojtos Fátyol Klubban ad elő. És Vajpocak azt is tudta, hogy Szarka nem magának akarja a pénzt, hanem Surdyeh-nek, hogy nyugdíjba vonulhasson, és megpihenhessenek fájós ízületei a szüntelen játék után. Vajpocak ettől egészen elérzékenyült, ha túlságosan belegondolt.

Néha már majdnem rábólintott arra, amit a kölyök kért, de valahogy mindig elnyomta a késztetést.

Behúzta a nyakát, majd biccentett.

– Jól van. Jó, rendben, értem én. Jó srác vagy, Szarka. Ne hagyd, hogy bárki mást állítson, csak mert anyukád nem helyi lány volt! Szeretnéd, ha a szokott módon küldeném el neked a pénzt?

– Várj! Még nem egyeztünk meg az árban. Van még valami, amit meg szeretnék mutatni neked…

Megcsendült az utcai ajtó harangocskája, ahogy valaki belépett a zálogházba. Vajpocak meglátta a jövevényt, és felnyögött.

Az üzlet elejéből feléjük kiáltott valaki, aztán egy kamasz fiú lépdelt be.

– Nicsak, nicsak! Hiszen ez a kedvenc bársonyfiúm! Fémre cseréled a bájaidat, Szarka? Nekem lenne egy dárdám, amit ki kéne fényesíteni. – A jövevény megragadta a kérdéses testrészét, hátha Szarka nem értette az utalást.

Szarka nem fordult felé, ám Vajpocak látta, hogy a fiú bütykei elfehérednek, ahogy megszorítja az asztal szélét.

– Vajpocak – szólt a tolvaj –, ha Hercegnő legközelebb megellik, szeretnéd, ha hoznék néhány cicát? Úgy tűnik, sok a patkány errefelé.

Újabb csilingelés hallatszott, ahogy még több kamasz érkezett a zálogházba az első nyomában.

– Fiúk, jusson eszetekbe, hol vagytok! Csak semmi balhé! – dorgálta őket Vajpocak.

– Jaj, csak szórakoztam! Igaz, Szarka? – A jövevények vezére edzett, nyúzott képű, Szarkánál néhány évvel idősebb huligán volt. Vajpocak több száz hozzá hasonlót látott eddigi pályája során: szájhősöket és szadistákat, akik azt gondolták, ha bekerülnek az Árnytáncolók közé, akkor minden bűn alól felmentést kapnak. Előbb vagy utóbb a legtöbben megtanulták a leckét, gyakran láncra verve. Aztán vannak, akik sosem tanulták meg. A huligán most Szarka háta felé lendítette a bal kezét.

A jobbja hiányzott.

– Ha hozzám érsz, Féreg, oda a másik kezed is! – figyelmeztette Szarka. Ruhaujjából újra előbukkantak a bökők.

– Hányszor kell elmondanom? Faris a nevem! – Azért visszahúzta a kezét.

Szarka nem mosolyodott el.

– Felőlem. Te mindig is csúszómászó leszel a szememben.

– Csak semmi verekedés! – kiáltotta Vajpocak, ahogy a két ifjú fegyvert rántott. – Jusson eszetekbe, hol vagytok!

Farisnak és Szarkának kacifántos múltja volt. Ami még rosszabb, hogy egykor barátként tekintettek egymásra. Valamitől megromlott a kapcsolatuk, és izzó gyűlöletté változott, ám Vajpocak sosem derítette ki a részleteket. Talán csak féltékenységről lehetett szó: Szarka jóképű lett, és kiválasztották, hogy Kulcsnak képezzék ki, míg Faris nem járt ilyen szerencsével. Ennél komorabb pletykák is keringtek a történtekről, Egérről és a haláláról. Pletykák, amiket Vajpocak nem biztos, hogy el akart hinni.

Faris felnevetett, majd feltartotta ép karját és levágott kezének csonkját.

– Jó, jó. Nem lesz balhé. Csak üzletelni akarunk. Szereztünk néhány jó kis vasat egypár kalmártól, akiket az egyik srácom elkábított a Feneketlen Hordóban.

Szarka rájuk meredt.

– Jó nektek. Miért nem intézitek el a dolgotokat, és álltok tovább?

– Hölgyeké az elsőbbség – vigyorodott el Faris.

– Én végeztem. – Szarka Vajpocakra pillantott. – A szokásos jó lesz. – Azzal sarkon fordult, hogy távozzon, de két lépés után megállt, az övére tette a kezét, az arca pedig elkomorult.

Vajpocak odanézett, és látta, ahogy Faris Szarka erszényét lengeti az ujjai között, arcának durva bőre pedig álnok vigyorra húzódik.

– Nicsak, mit ejtett el a bársonyfiú!

– Add vissza, te csótány!

– Nincs verekedés!

Faris egyik csatlósa Szarka és a vezére közé állt, Faris pedig felnevetett, majd kinyitotta az erszényt. Szarka kulcscsomója hullott ki belőle, valamint egy ezüstbe burkolt, zöld ékkő.

– Húú… nézzétek, mi van itt, egy szép kis nyaklánc! Ezt az új fiúdnak tetted félre? – ugratta Faris, miközben a feje fölé emelte a zöld követ.

Szarka ágyékon rúgta Faris emberét, és félrelökte. Egy másik kamasz a sallíköpenye alól előhúzott egy komisz kinézetű bunkósbotot, és megindult, hogy elfoglalja előző társa helyét.

Vajpocak úgy döntött, ebből elege van.

– Háááá! – kiáltott fel a bunkósbotos fiú, ahogy egy nyílvessző mélyedt a karjába.

Mindenki megdermedt.

– Bertok golyóira! – ordított Faris Vajpocakra. – Lelőtted őt!

– Azt mondtam, nincs verekedés! – ordította vissza Vajpocak, ahogy zászlóként lengette feje fölött az íjpuskát.

Faris Szarkára pillantott.

– Ő kezdte!

– Itt voltam én is, te agyalágyult hülye! Az Árnytáncolóktól akarsz lopni? Teljesen elment az eszed?

– Csak vicceltem…

– A karom! A karom! – nyögdécselte a földön a fiú.

– Jaj, ne siránkozz már! – korholta Vajpocak. – Semmi életbevágót nem találtam el. Menj egy kékházba, hogy meggyógyítsanak, mielőtt még meg kellene magyaráznod, hogyan szerezted a sérülést!

Faris felmordult, és egyik ujjával Szarka mellkasa felé bökött, mintha ezzel valami sokkal halálosabbra utalt volna.

– Jobb, ha vigyázol magadra, Szarka! Vannak barátaim. Fontos barátaim. Ne hidd, hogy elfelejtettem, amit tettél!

– Hasonlóképp, Féreg – acsargott Szarka. Két ujjával intett Faris felé. – Kardhüvely nem olyan kedves ám, mint a városi őrség. Ő nem csak a kezedet venné, amiért az Árnyaktól lopsz. Azok az enyémek.

A huligán morogva az asztalra dobta a követ meg a kulcscsomót. Faris ezután a földre hajította a bőrerszényt, és megtaposta, ahogy kivonult a barátaival.

Vajpocak hallgatott. Újratöltötte az íjpuskát, majd az asztala alá tette. Aztán észrevette a nyakláncot. Reszkető ujjal nyúlt a kő felé, lélegezni is alig mert, szinte nem is hitt a szerencséjében.

– A tengeri Laakára, Szarka, honnan szerezted ezt? – Feltartotta a zöld ékkövet, hogy az megcsillanjon és felragyogjon a fényben.

Szarka felvette az erszényét és a kulcscsomóját.

– Tudod te azt.

– Tényleg?

– Aha. Ez volt az, amiről még beszélni akartam veled. Bárcsak az a csótány ne látta volna! Értékesnek tűnik.

– Nagyon értékesnek – bólintott Vajpocak.

A kamasz az alsó ajkába harapott.

– Tudsz kezdeni vele valamit?

– Hogy tudok-e? – vigyorodott el Vajpocak. – Ó, de mennyire! Ez, fiam, ez egy tsali kő, egy különleges, mágikus vané ékkő. Ennél csak az lenne értékesebb, ha egyszer egy csillagkönnyel térnél vissza, de arra senkinek nem lenne elég pénze.

– Tényleg? Hollónak régen egy egész nyaklánca volt csillagkönnyekből.

Vajpocak felhorkant.

– Több eszed van annál, mint hogy elhidd Holló istenkirály-meséit. Ha hagyod, Holló elhiteti veled, hogy ő Kirpis rég elveszett királynője! – Legyintett egyet. – Akárhogy is, ez jobb, mint egy csillagkönny. Ez olyasmi, amit el tudok adni.

– Nem arany borítja. Ellenőriztem – vallotta be Szarka. – Nem ismerem ezt a fémet.

– Lefogadom, hogy platina – mondta Vajpocak. – Errefelé nem gyakran látni. A Vörösek egyike kell hozzá, hogy elég forró legyen a tűz, és megolvadjon az érc. Épp, mint a drusszián. Drága holmi, és ez csak az, ami körbevonja. A kő viszont…

– Nem smaragd. Olyan, mint a fém. Ilyet még sosem láttam.

– Fiú, ha úgy jöttél volna be ide, hogy azt mondod, tudod azonosítani ezt a követ, akkor biztosra veszem, hogy hamisítvány. Mindig gyanítottam, hogy a vanék vidékein kívül nem lehet tsali köveket találni, de én nem vagyok Kulcs. A legtöbben azt feltételezik, hogy ezek gyémántok.20 Vagy legalábbis olyan kemények.21

– Egy ekkora gyémánt? – Úgy tűnt, Szarka ezt lenyűgözőnek találja.

– Igen, igen, igen. És vannak gyűjtők a Felső Kerületben, akik nemcsak fizetnének egy efféle kőért, de nem is kérdezősködnének az eredetéről. – Vajpocak vigyora egy pillanatra elhalványult, ahogy rájött, mekkora idióta volt. Felfedte a fiú előtt, mennyire izgatott, és elárulta, hogy ez nem valami olcsó kis csecsebecse. – De lenyomozhatók és jellegzetesek. Mindegyik kő egyedi, mindnek saját története van. Óvatosnak kell lennem.

– Hogyan lehetne lenyomozni? – Szarka derűs mosolya és felvont szemöldöke elárulta Vajpocaknak, hogy oda a lehetőség, már nem veheti meg aprópénzért a követ.

– Hát… azt mondják, minden ilyen kövecske mágikus. Mindegyik saját aurával és jellegzetességgel bír. Meglep, hogy erre nem jöttél rá magadtól.

Szarka pislogott, és mintha mozgás nélkül hátrált volna egy lépést.

– Ez biztosan elkerülte a figyelmemet.

– Akárhogy is, a vanék nem szeretik, ha mi, halandók birtokoljuk a köveiket, és én aztán meg nem kérdezem tőlük, honnan tudják az ilyesmit. – A kövér férfi döntésre jutott. – Az egészért kétezret kapsz tőlem. A tsali kőért és a többiért.

Úgy tűnt, Szarka is számolgat.

– Én ötezret akarok… Ötezer trónt.

– Tessék? Megvesztél?

– Ezt olyan ügyfelednek adod majd el, aki már tízszer ennyit ígért.

– Hmm. Kétezer-ötszáz, de csak mert nem fogod elszórni a pénzt borra meg szajhákra.

– Háromezer, és nem említem ezt az ügyletet Kardhüvelynek.

Vajpocak felkuncogott.

– Tanulsz, tanulsz. Jól van, megegyeztünk. A szokásos módon juttatom el hozzád. – Az orgazda a fiú felé hajolt. – Vagy… adok neked hatezret, ha mindkettőt megkaphatom.

Szarka Vajpocakra bámult.

– Tessék?

– Jaj, ugyan már, fiú! Azóta ismerlek, amikor még a hajad alig volt több aranyló pihénél, de Holló már úgy mutogatott mindenhol, mint valami cápacsalit! Szerinted nem venném észre, ha egy hozzád hasonló kisbaba a vanék egyik tsali kövét viselné a nyakában? Felajánlottam, hogy megveszem a te Hollódtól. Azt mondta, ő nem adhatja el. Hihetetlen, mi? Holló nem él a lehetőséggel, hogy keressen egy kis fémet? Hát, most már elég idős vagy, hogy önálló döntést hozz, nem igaz?

Szarka állkapcsa megfeszült.

– De nem… Ez nem eladó.

– Értem, hogy mit akarsz tenni az öreged kedvéért. Kapsz ötezret a zöld gyémántért, és még ötöt azért a kék, arannyal borítottért, amit viselsz. Az elég pénz, hogy kijuttasd innen apádat, sőt, még marad is belőle bőven.

Szarka a nyakához emelte a kezét, és megtapogatott valamit az inge alatt.

– Miért ilyen sokat?

– Ezek a vané kövek ritkák, és ha jól értem a jeleket, akkor amit viselsz, nagyon régi. Tizenötezer. Ennél senkitől, sehol sem kaphatsz jobb ajánlatot. Ugyan már, a szabadságodnál nem érhet többet valami kis csecsebecse, amit anyucitól kaptál!

A kamasz rámeredt. Volt valami a pillantásában, amitől Vajpocak kényelmetlenül érezte magát. Valami természetelleneset, betegeset látott benne. Aprónak és kicsinyesnek érezte magát tőle.

Eltűnődött, vajon mégis igaz-e az a szóbeszéd.

– A nyakláncom nem eladó – ismételte Szarka. – Ötezer trónt akarok a többiért. A szokott módon kérem a fizetséget. – Aztán szó nélkül távozott.

Vajpocak káromkodva meredt a fiú után, mert felidegesítette, hogy így kiadta magát neki. Végül felsóhajtott, és nekilátott letakarni a munkáját, mielőtt bezárta volna aznapra a boltot. Hamarosan már halkan dudorászott.

Volt egy vané tsali köve, és akadt rá vevője is. Ó, de még mennyire, hogy akadt! Ismert egy férfit, aki az egész Fővárost felforgatta, mindenféle vané ékszereket keresve, és a pénz nem jelentett számára problémát. Őt biztosan érdekelni fogja, amit Vajpocak kínál.

Nagyon is érdekelni fogja.

5: TÁVOZÁS KISHNA-FARRIGÁBÓL

(Kihrin története)

A hintó úgy kuporgott az aukciósház előtt az utca közepén, akár egy rothadó tök. Ezt a képet megerősítette a fekete lakkozás és az ahhoz illő fémváz is. A fekete alvázról hosszú, sötét szegély lógott, akár egy szoknya. Egy fekete köpenyes alak (valószínűleg Kalindra) ült elöl, és tartotta a kezében négy hihetetlenül nagy ló kantárját.

A lovak is feketék voltak.

– Sosem untok rá erre a színre? – kérdeztem.

– Szállj be! – utasított Teraeth.

Nem tehettem mást. Felkapaszkodtam a hintóba. Teraeth segített az anyjának, mielőtt ő maga is beszállt volna.

– Azt hittem, az a másik nő majd…

– Senkit sem érdekel, mit gondolsz – közölte Teraeth.

Az arcomba szökött a vér.

Hat hónappal korábban tettem volna valamit, mondtam volna valamit. Megsértettem volna, akár testileg, akár lelkileg… a pokolba, akár két hónappal ezelőtt is! Láttam a csuklója köré font láncot és az ezüstsólymot. Akármit mondhatott, akármit parancsolhatott, amíg nála volt a gaeshem.

Ekkor meglepett azzal, hogy felszedte a hintó padlójának közepét, és kibontott egy kötéllétrát.

– Mássz le! – utasított.

Nem vitatkoztam. A nyílás nem az utcára nézett, ahogy arra számítottam: a kocsit egy nyitott aknarács fölé állították, ami egy ősi, de még mindig működőképes csatornarendszerbe vezetett. A kis alagút egyenesen lefelé vitt, az oldalába létrát építettek. A nyitott rácsnak hála szabadon menekülhettünk.

Csak a fölülem érkező zajok árulkodtak arról, hogy Teraeth követett. Valaki becsukta felettünk a rácsot, aztán hallottam a paták pattogó kopogását, ahogy a feketébe bújt kocsis elvezette a hintót.

Nem tudtam megállapítani, meddig másztam, vagy merrefelé mentünk, miután elértük a létra alját. A szemem hozzászokott a csatornák tintaszerű feketeségéhez, ám hosszú-hosszú ideig csak a szaglásom működött az érzékeim közül. Öklendezni kezdtem a bűztől. Az sem sokat segített volna, ha az Első Fátyol mögé nézek: a képességem révén érzékelt elmosódott aurák nem akadályozhatták volna meg, hogy megbotoljak egy nedves ágban, vagy arccal előre rothadó ürülékbe zuhanjak, ahogy az lustán elsodródott mellettünk.

Teraeth megkocogtatta az oldalamat, hogy jelezze, hol kell befordulni.

A csatorna kiszélesedett, én pedig felegyenesedhettem. Itt foszforeszkáltak a zuzmók, finom ragyogásba vonva az egyébként undorító falakat. Nem voltak túl jók a fényviszonyok, a közlekedéshez azonban elegendőnek bizonyultak.

Mit nem adtam volna egy füstös, hevenyészett fáklyáért!

Végül befordultam egy sarkon, és napfényt pillantottam meg. Az alagút végén csatornanyílás volt. A tengervíz és a bomló halak szaga – a kikötő kellemes illata – összekeveredett a csatorna bűzével.

Teraeth elment mellettem, és megragadta a nagy fémrácsot. Kirántotta anélkül, hogy elengedte volna, megelőzve a szerencsétlen, hangos döndülést. Ekkor jöttem csak rá, hogy anyja, Khaemezra még mindig velünk van. Teraeth intett, hogy kövessük.

Egy kikötő melletti sikátorba érkeztünk. Senki sem vett észre minket. Azok, akik felénk pillantottak, egyáltalán nem találták szokatlannak kis társaságunkat.

Khaemezra szintén félredobta a köpenyét. Teraetht már láttam, ám ez volt az első alkalom, hogy jobban is megnézhettem magamnak a Fekete Testvériség törékeny „anyját”.

Meglepetést okozott, mert mindig úgy hittem, a vanék kortalanok.

Khaemezra úgy meggörnyedt és összeaszott a kortól, hogy alig lehetett magasabb egy quuri asszonynál. Ha a fia, Teraeth volt a tinta színe, akkor ő a pergamen, amire azt a tintát fröcskölték. Arcára falfehér, vékony és szinte átlátszó bőr feszült. Az idős asszony vékony szálú, világos és ritka haja alól kilátszott májfoltos fejbőre. Higanyszerű szeme – írisz és látható fehérje nélkül – egy démonéra emlékeztetett. Nem tudtam volna megmondani, fiatalkorában ronda lehetett-e, vagy szép: arcát annyi ránc borította, hogy ezt lehetetlennek tűnt megállapítani.

Ellenálltam a késztetésnek, hogy megkérdezzem, van-e kunyhója egy sötét erdő mélyén, és hogy a megsütött kisgyerekek mellehúsa vagy combja ízlik-e neki jobban. Ha azt mondta volna, hogy ő Cherthog felesége, Suless, a banya, az árulás és a tél istennője, akkor habozás nélkül elhiszem neki.

Khaemezra észrevette, hogy bámulom, és nevetséges, fogatlan vigyorra húzta a száját. Kacsintott, s hirtelen már nem is volt vané, hanem egy vénséges vén halaskofa. Nemcsak ő változott meg: Teraeth sem látszott többé vanénak, hanem füstös képű quurinak, sebhelyes arccal, nyúzott testtel.

Eltűnődtem, vajon én hogy nézhetek ki, mert biztosra vettem, hogy az illúzió engem is elfedett.

Teraeth és az idős nő úgy bámulták egymást, mintha szavak nélkül beszéltek volna. Teraeth felsóhajtott, és megragadta a karomat.

– Indulás!

Hangja felfedte az illúzió hibáját: a „feje” fölül érkezett, én pedig reménykedtem, hogy ezt senki más nem veszi észre.

– Hová megyünk? – kérdeztem.

Teraeth elhúzta a száját.

– Még mindig veszélyben vagyunk.

A vané egyenesen a sokaság közé sétált. Néhány lépés után észrevettem, hogy az idős asszony, Khaemezra nem követ bennünket. Szem elől tévesztettem, holott meg akartam kérdezni, hogy ő is velünk tart-e, ám akkor Teraethhez kellett volna szólnom.

Azzal pedig eddig még nem volt túl sok szerencsém.

Teraeth szédítő sebességgel vont keresztül a tömegen. Elvesztettem az irányérzékemet, aztán már csak arra eszméltem, hogy az egyik hajó felé tartunk. Felterelt egy pallón, el a tengerészek és egy sor megláncolt rabszolga mellett. Leküzdöttem a gyilkos késztetést a rabszolgamester irányában, aki a fedélzetre vezette őket – és egyébként sem volt nálam fegyver.

Aztán egy ismerős hang így szólt:

– Mit tehetek önökért?

Dühös meglepettséggel fordultam felé.

Juval kapitány volt. Visszatértem a Gyötrelem fedélzetére, a rabszolgahajóra, amely Quurból Kishna-Farrigába hozott. Juval kapitánnyal találtam szembe magam, aki elrendelte, hogy megláncolják a lelkemet. Lehet, hogy rabszolgává teszik a quuriakat, általában azért, hogy visszafizessék a tartozásaikat, vagy hogy megbüntessék őket valamiért, ám ezeket a rabszolgákat nem lett volna szabad eladni a Birodalom határain kívül. A quuriakat határozottan nem vitték délre, hogy Kishna-Farrigában adjanak túl rajtuk. A quuriak egyáltalán nem mentek délre.22

Eszméletlen voltam, amikor eladtak Juvalnak, és elhagytam Quurt. Sosem tudtam meg, Juval miért szegte meg a quuri törvényeket, hogy megvegyen, ahogy azt sem, hogy mennyit fizetett értem. Gyanítom, semennyit sem, hanem inkább ő kapott pénzt azért, hogy gályarab legyek, és csaknem halálra dolgoztasson. Ezt pedig vígan meg is próbálta.

Juval nem tartozott a kedvenceim közé.

Ám a pillantása átsiklott rajtam, nem ismert fel.

Teraeth meghajolt előtte, aztán így szólt:

– Köszönöm, kapitány. Úgy hallottam, magával kell beszélni, ha gyorsan Zheriasba szeretnénk jutni.

Juval kapitány, akit lefoglalt az új rakomány érkezése, csak egyetlen pillantást vetett az álcázott vanéra.

– Hány fő?

– Három – felelte Teraeth. – A családom. Anyám törékeny. Úgy hallottam, a kolaquei Saolo’oa forrásai talán majd…

– Egy kabinért kétszáz ordot kérek. – Juval még mindig nagyobb figyelmet szentelt a rakománynak, mint a beszélgetésnek. – Elférnek, annyit bérelnek ki, amennyit csak szeretnének. Az útra fejenként húsz ord az étel.

– Kétszáz ordot? Az rablás!

Elsétáltam mellőlük, amikor alkudozni kezdtek, és találtam egy csendes sarkot a hajón, távol a tengerészektől. Senki sem ismert fel, sőt, rám sem néztek. Szerencsére, azt hiszem.

Alig fogtam fel, hogy újra a Gyötrelem fedélzetén vagyok. Puszta véletlen…

Nem, nem véletlen.

Egyetlen pillanatra sem gondoltam, hogy ez nem szándékosan történt. Ezt valaki megrendezte. Az egész Taja közbeavatkozásától bűzlött.

Az istennőmétől. Tajáétól. Isteníthettem volna Tyát, Thaena-t vagy bármelyiket az ezernyi istenből vagy istennőből, akikről a Quuri Birodalom híres. De nem, nekem a változékony, szeszélyes, kegyetlen szerencse istennőjét kellett választanom. Mindig azt gondoltam, hogy az én javamra dolgozik, de ez a feltételezés most hihetetlenül naivnak tűnt.

Megbénított a rám törő rossz előérzet.

Lehunytam a szememet, és belélegeztem a kikötő bűzös tengeri levegőjét, s összeszedtem az erőmet. Ha bárki is felismerne, ha Teraeth vagy a vénasszony bármit is kérdezne a Gyötrelemről és a legénységéről, meghalok. Juval nem akarta, hogy arról beszéljek, miként lettem rabszolga, emiatt vert gaeshbe. A láncok kísértete körbefonta a lelkemet; a gaesh, amely hagyta, hogy a gazdáim minden pillanatomat irányítsák, a nyakam körül lebegett, hogy végezhessen velem.

Megragadtam a nyakamban függő tsali követ. Csak azért tarthattam meg, mert a rabszolgahajcsárok nem tudtak a létezéséről. Épp eléggé értettem a mágiához, hogy az orruk előtt rejtsem el a legértékesebb tulajdonomat (jó, legyen, második legértékesebb tulajdonomat). Talán Relos Var átlátott az (elképzeléseim szerint) egyszerű, kezdetleges illúzión.23 Talán ezért akart ennyire megvenni engem. Tudtam, hogy ez az átkozott tárgy értékes – értékesebb, mint a csillagkönnyek, amelyeket az imént loptam el. Túlságosan is jól tudtam, az emberek mennyi mindent megtettek volna, hogy az övék legyen a Béklyókő (egy név, melyet egyébként egyre kevésbé találtam szórakoztatónak most, hogy béklyózta valami a lelkemet).

És ahogy gyanítottam, senki sem motozott meg, amikor magával vitt a Testvériség – végül is meztelen voltam.

Sóhajtottam és beletúrtam a hajamba, kiszabadítva a gyémánt nyakláncot, amit a tsali kövem láncának hátuljára erősítettem. A csillagkönnyek nem voltak mágikusak, ezt most már tudtam. Nem mágikusak, csak ritkák és értékesek; drágák, akár a koronaékszerek.

Ha igazam volt a nyaklánc származásával kapcsolatban, akkor ez pont az lehetett. Koronaékszer a világ leghatalmasabb birodalmának kincstárából, amelyet egy sárkány kincsei közül loptak, egy istennőnek ajándékoztak, végül pedig egy szajhának adtak fizetségül a világ legdrágább, földi élvezettel teli éjszakájáért.

Ugyanannak a szajhának, aki madámmá vált, és végül felnevelt engem.

Talán, ha majd visszatérek a Fővárosba, másodjára is odaadom neki a nyakláncot. Ola irtó szórakoztatónak találná. Ha csillagkönnyekből állna a vagyona, felszabadíthatná a Rojtos Fátyol Klub összes rabszolgáját, és… nem is tudom. Talán Ola adna nekik fizetséget, ha továbbra is űzni akarják a foglalkozásukat.

Nem voltam hajlandó belegondolni, hogy Ola valószínűleg már halott – ahogyan sokan mások, akiket szerettem. Még az a gondolat is gyásszal töltött el, hogy talán már Thurvishar D’Lorus sincs az élők sorában, habár ő felelt jelenlegi helyzetemért.24

Megpróbáltam nem gondolni erre. Megpróbáltam, de kudarcot vallottam.

Egyik tenyeremből a másikba dobtam a nyakláncot, és a többi láncon járt az eszem, kifejezetten azon, amely most Teraeth csuklója köré tekeredett. Vicces, hogy nem a nyaka körül viselte a gaeshemet. Nagyapám, Therin is így tett, Miya úrnő gaeshét ő is a csuklóján hordta. Mintha mindketten meg akarták volna tartani a távolságot a rémtetteiktől azzal, hogy a talizmánt csak alkalmi díszként kezelték.

Eltűnődtem, Dethic vajon mikor néz bele a bársonyerszénybe, és jön rá, hogy néhány réz karkötőért adott el – olyanokért, amelyek már amúgy is az ő tulajdonát képezték. Valószínűleg mostanra észrevette, ám Teraeth elővigyázatos, az aukciósház pedig szinte esélytelen, hogy elfog minket.

A hibájáért talán Dethic életét veszik. Elmosolyodtam a gondolatra. Tudtam, hogy képmutató vagyok; ismertem Quurban olyanokat, akiknek volt közük rabszolgákhoz, engem azonban nem birtokoltak. Dethic viszont igen: reméltem, hogy jól megrohad.

Egyedül Teraeth fekete köpenyét viseltem, úgyhogy a csillagkönny nyakláncot a sajátom fölé erősítettem, és reméltem, a magas gallér meg Khaemezra illúziója majd megakadályozza, hogy valaki észrevegye. Úgy véltem, az egész úton tanulmányozhatom a csillagkönnyeket, amíg meg nem tanulom, hogyan rejtsem el ezt a fajta anyagot is – miközben én is jól elrejtőzhetek.

Amikor visszatértem, Teraeth és Juval épp végeztek az egyezkedéssel. Teraeth anyja, Khaemezra most fia oldalán állt. Fizettek, aztán az egyik tengerész elvezetett minket egy apró kabinba, benne négy emeletes ággyal, ahol az út ideje alatt alhattunk (elméletileg).25

Az érkezésünk után a Gyötrelem fél órán belül felvonta a horgonyt, és kifutott a tengerre.

6: SZARKA APJA

(Karom története)

Harminchat lépés a virágos udvar közepén álló szökőkúttól a hátsó lépcsőfokokig. Két lépés, aztán egy folyosó. A bal oldali ajtó Ola szobájába vezet, a jobb oldali pedig egy újabb lépcsőhöz. Még tíz lépés, egy kis fordulás, újabb tíz lépés, aztán egy ajtó.

Surdyeh fejből tudta az utat, ami jól jött, hiszen sosem látta.

A vak zenész kinyitotta az ajtót, összeráncolta a homlokát, és felsóhajtott. A fia horkolt…

Zavar, Kihrin?

Jaj, milyen kár! Hiszen tudnod kellett, hogy Surdyeh is az emlékgyűjteményem része. Bizonyos szempontból te is az vagy.

Nem tudtad? Ó…

Hát, azt hiszem, most már tudod, galambocskám. Surdyeh aktív részemet alkotja. Annyira szeretne megvédeni téged! Egy apa szeretete olyan erős!

Aranyos vagy, amikor dühbe gurulsz.

Szóval, ahogy mondtam…

A nevelt fia horkolt; még mindig az egyik priccsen aludt, amit a lakhellyé alakított raktárba szuszakoltak. A helyzet nem volt ennyire rossz Kihrin kölyökkorában, de ahogy a fiú idősebbé vált, úgy lett egyre magasabb is. Most már alig jutott hely kettejüknek.

Ez még így is jobb, mint a semmi, gondolta Surdyeh. Jobb, mintha kihajítanák őket az utcára.

De bár megértethetné ezt azzal a hálátlan, nyomorult fiával is!

Sajnos gyanította, hogy a suhanc túlságosan is jól átlátja a helyzetet. Surdyeh hiába tett úgy, mintha bármikor kieshetnének a bordélyház madámjának kegyeiből, ez alaptalan fenyegetés volt. Ola asszony sosem lakoltatná ki őket. Ő viszont jobban örült volna, ha Ola nem töri le az összes próbálkozását. A fiúba időnként bele kellett verni némi tiszteletet.

Surdyeh kirángatta magát a merengésből, és botja végét a fia hátsó felének csapkodta.

– Kihrin, felkelni! Elaludtál!

A fia nyögve a másik oldalára fordult.

– Még nincs itt az idő!

Surdyeh a botját ezúttal Kihrin bambuszpriccsének csapta.

– Felkelni, felkelni! Már elfelejtetted? Ma estére megbízásunk van Landril Attuleemától. És Ola asszony azt akarja, hogy betörjük az új táncosát. Dolgunk van, te pedig egész este fent voltál, igaz? Haszontalan fiú, hát mit mondtam neked a lopásról?

A fia felült az ágyban.

– Papa.

– Ha nem lennék vak, addig ütnélek, amíg már ülni sem tudsz! Az én apám sosem tűrt efféle esztelenséget! Te zenész vagy, nem tolvaj!

A priccs megnyikordult, ahogy Kihrin leugrott róla.

– Te vagy a zenész. Én csak énekelek. – Keserűen csengett a hangja.

Kihrin mostanában sok minden miatt volt keserű, pedig korábban olyan kedves fiú volt. Surdyeh azon tűnődött, vajon mi rosszat tett.

– Ha gyakorolnád, amit kellene…

– Igenis gyakorlok. Csak nem vagyok elég jó.

Surdyeh erre elhúzta a száját.

– Te azt nevezed gyakorlásnak? Több időt töltesz Ola bársonylányaival meg a tetőn settenkedéssel, mint azzal, hogy megtanuld az akkordokat! Jó zenész válhatna belőled. Az egyik legjobb lehetnél, ha eléggé akarnád! Tizenöt éves koromban minden estémet a sötétben töltöttem, és az ujjrendet tanultam! Mindennap gyakoroltam.

– Tizenöt éves korodban már vak voltál – motyogta a bajsza alatt Kihrin.

– Mit mondtál? – Surdyeh megszorította a botját. – A fenébe, fiam! Bármelyik nap összeakaszkodhatsz az őrökkel, és akkor vége, nem igaz? Ha szerencséd van, csak levágják az egyik kezedet, de ha nincs, eladnak rabszolgának. Nem leszek itt mindig, hogy megvédjelek!

– Hogy megvédj? – Kihrin felhorkant. – Papa, tudod, hogy szeretlek, de te nem védesz meg. Nem tudsz. – Ruha surrant: Kihrin felnyalábolta az ágyékkötőjét, az agoléját, a sallíköpenyét meg a szandálját, hogy felöltözzön.

– Jobban védelek, mint hinnéd, fiú. El sem tudod képzelni. – Surdyeh a fejét ingatta. A fia az ajtó felé indult.

– Ideje mennünk, nem?

Surdyeh annyi mindent szeretett volna mondani a fiúnak, de a szavakat már vagy kimondta, vagy sosem mondhatta ki. És jól tudta, hogy a fia úgysem hallgatná meg. Kihrin most már csak Olára hallgatott, ám pusztán azért, mert a nő mindig azt mondta, amit a fiú hallani akart. Surdyeh bele_fáradt, hogy ő legyen az egyetlen, aki arról beszél, amit a fiúnak hallania kell. Belefáradt a vitatkozásba, abba, hogy ő az egyetlen, akit még érdekel a lelkiismeret ezen a bűnnel teli tengeren.

Még hat hónap. Még hat hónap, és Kihrin betölti a tizenhatot. És akkor vége az egésznek; Surdyeh akkor megtudja, mennyire végzett jó munkát a nevelésével.

Akkor az egész Birodalom megtudja.26

– Mozogj, fiam! Nem akarok elkésni. – Az öreg felvette a botját, és megbökte a fiú oldalát. – Elég az álmodozásból!

Kihrin végigdadogta a strófáját. A főteremben ülők lehurrogták, habár a közönség megritkult, miután rájöttek, hogy még csak próbálnak.

És a kuncsaftok többsége egyébként sem pártolta a művészeteket.

– Kezdd újra! – utasította Surdyeh. – Elnézését kérem, Morea kisasszony. Biztosan azt gondolja, a fiam még sosem találkozott szép lányokkal.

– Papa!

Surdyeh-nek nem kellett látnia, hogy tudja, a fia elvörösödött, és hogy ennek Morea az oka. Ez a lány volt a Rojtos Fátyol Klub legújabb táncosa, Ola új rabszolgája. Addig rabszolga is marad, amíg a szolgálatával elegendő pénzt nem keres, hogy visszafizesse az árát. Ahhoz, hogy elnyerje a szabadságát, ügyes táncosnak és sikeres szajhának kell lennie.

Surdyeh-t ez nem annyira izgatta, ám Kihrin szerepléséből ítélve Morea egy istennőnél is gyönyörűbb lehetett. A fiú legalább a többi lány közelében nem csinált magából ekkora bolondot.

Morea felkapott a színpad széléről egy törülközőt, és megtörölte az arcát.

– Már kétszer elpróbáltuk. Vegyük végig még egyszer, és aztán pihenjünk?

– Nekem jól hangzik, Morea kisasszony – felelte Surdyeh, azzal újra a két lába közé támasztotta a hárfáját. – Feltéve, hogy egy bizonyos fiú képes az átokverte szemét az átokverte helyén tartani, az átokverte agyával pedig az átokverte dolgára összpontosítani!

Nem hallotta Kihrin válaszát, de el tudta képzelni.

– Ne fintorogj már! – szólt rá Surdyeh, ahogy újra oldalba bökte Kihrint.

– Hogyan…? – A fiú megrázta a fejét, összeszorította a fogát, és mosolyt erőltetett az arcára.

Surdyeh újrakezdte a táncot. Morea azt kérte, hogy játssza a Maevanost. Ha Morea egy gazdag házból jött, akkor valószínűleg a Maevanos volt a legjobb, amit kialkudhatott. Nem lett volna ideje, hogy ennél valami feslettebbet megtanuljon.

A Maevanos története nagyon egyszerű volt: egy ifjú nőt rabsorsra kárhoztat a férje, aki szemet vet a húgára. Miután a rabszolga-kereskedő, aki megveszi, rosszul bánik vele, szert tesz rá a Felső Kerület egyik főura. A főúr beleszeret a nőbe, ám tragikusra fordul a helyzet, amikor egy rivális ház meggyilkolja őt. A rabszolgalány, aki hűséges és tiszta lelkű, a saját életét veszi, hogy együtt lehessen urával a Második Fátylon túl. Önfeláldozása meghatja Thaena-t, a halál istennőjét, és megengedi a párnak, hogy Visszatérjenek az élők földjére, s értük elveszi a széptevő férj életét. A főúr felszabadítja a lányt, elveszi feleségül, és mindenki, akinek kijár, boldogan él, amíg meg nem hal.27

Míg a Maevanost egy nőnek kellett táncolnia, a kísérő éneket férfi adta elő. A történetet nem a lány, hanem azok a férfiak mesélték el, akikkel a lány találkozott. A főúr és a rabszolga-kereskedő közötti jelenetek provokatívak voltak, Morea ezért akart ebben megállapodni.

Surdyeh gyűlölte ezt a táncot, valószínűleg pontosan azért, amiért a bordélyházban élvezni fogják, de nem ő döntött.

A közönség nagyobb volt, mint amikor a tánc kezdődött; az esti vendégek lassan-lassan megérkeztek. Moreát kurjantások és tapsok köszöntötték, ahogy a tánc végén meghajolt. Kihrin is elhallgatott. Surdyeh hagyta, hogy kicsengjenek kétsoros hárfájának utolsó hangjai, ujjához erősített pengetőit a húrok felett tartotta.

Surdyeh érezte Morea verejtékének szagát, hallotta a cseppeket, ahogy a lány hátravetette a haját. Morea nem törődött a közönség kurjantásaival, miközben visszasétált a zenész székéhez.

– Mit keres maga itt? – kérdezte Morea.

Surdyeh felé fordította a fejét.

– Gyakorolunk, Morea kisasszony, nemde?

– Maga elképesztő – felelte a lány. – A Bársonynegyedben minden bordélynak ilyen jó zenészei vannak? Maga tehetségesebb, mint bárki, aki a régi gazdámnak játszott. Ola asszony mennyit fizet?

– Azt gondolja, apám ilyen jó? – Kihrin lépte olyan halk volt, hogy még Surdyeh sem hallotta meg.

A férfi visszafogta a késztetést, hogy elátkozza az isteneket. Semmi szüksége nem volt rá, hogy Kihrin eltűnődjön, vajon miért játszik a Bársonynegyed leghátsó termeiben, amikor királyok előtt is megállná a helyét.

– Hé, te, szép kislány, hagyd ott azokat a szolgákat! – kiáltotta egy nyers hang. – El akarok szórakozni veled kicsit. – Surdyeh közeledő, súlyos lépteket hallott; akárki is érkezett, termetes férfi volt.

Morea hátralépett, a lélegzete elakadt.

– Nem látod, hogy fáradt? Hagyd békén! – Kihrin megfélemlítésre tett kísérlete talán jobban sikerült volna, ha néhány évvel idősebb és jóval testesebb. Jelenleg könnyen bársonyfiúnak hitték. Surdyeh kételkedett benne, hogy a kuncsaftot túlságosan is érdekli majd a fia közbeavatkozása.

Surdyeh oldalra tette a hárfáját, és arrafelé nyújtotta szalaggal díszített sallíköpenyét, amerre Morea állt.

– Hölgyem, a köpenye.

Míg Morea eltakarta az idomait, Surdyeh átszőtte a varázslatot, amely a helyiség hangjait alakította, méghozzá úgy, hogy a Fátyol kidobója, Roarin minden szót halljon. Morea leendő kuncsaftja lehet, hogy termetes, Roarin ereiben azonban morgáge vér csordogált – épp elég, hogy karján mérgező tüskék nőjenek. Surdyeh tapasztalatból tudta, a kidobó néha mennyire ijesztő lehetett.

– Az én pénzem ugyanolyan jó, mint bárki másé! – tiltakozott a férfi.

Egy másik hang is csatlakozott hozzá.

– Hé, most én jövök!

– Ó, remek! Már ketten vagytok – bosszankodott Kihrin. – Morea kisasszony, most nem fogad kuncsaftokat, igaz?

A lány hajában megzördültek a gyöngyök, ahogy megrázta a fejét.

– Nem.

– Tessék, fiúk. A hölgy ajtaja zárva. Tűnés! – Csak az hallotta volna meg a Kihrin hangjában csendülő félelmet, aki ismeri őt. A két férfi valóban igen termetes lehetett.

– Bertok tökére, nem te mondod meg, hogy mit teszek! – lépett közelebb az első férfi.

Surdyeh még a színpadról is érezte alkoholszagú leheletét. A zenész megszorította a botját, és felkészült rá, hogy esetleg közbe kell avatkoznia.

– Mi folyik itt? – kérdezte Roarin. A színpadhoz legközelebb állók elcsendesedtek.

– Hát én… Hát én le akarom foglalni az ifjú hölgyet egy kis időre. Öhh… uram.

– Kradnith, te megőrültél! Én voltam itt először!

– Természetesen, kedves uraim, természetesen – mondta Roarin –, ám ő csak egy táncoslány. Szép kis luvnya, az igaz, de nem lehet jól megfektetni. Túlságosan kimerült. Gyertek velem! Ola asszony mutat pár igazi nőt! Ők majd jól leszívnak benneteket. – Vaskos karjával megcsapkodta a férfiak vállát, és a bordély egy másik részébe kísérte őket.

Surdyeh kifújta a levegőt, és nekiállt elpakolni a hárfáját.

– Néha nagyon utálom ezt a munkát.

– Jól érzi magát, Morea kisasszony? – kérdezte Kihrin.

A lány felnyögött, és a nyakát nyújtotta.

– El sem hiszem… – Akármit is akart mondani, nem fejezte be. – Nagyon kedves, hogy így kiálltál értem. – Aztán hirtelen elakadt a lélegzete. – Kék szemed van!

Surdyeh szíve kihagyott egy dobbanást.

Ne! A fenébe mindennel, ne!

– Csak különleges alkalmakkor viselem – felelte Kihrin. Surdyeh biztosra vette, hogy a fia mosolyog. Hát persze hogy mosolyog. Kihrin gyűlölte, amikor mások észrevették a szemszínét, de most egy szép lányról volt szó, és ő azt szerette volna, ha felfigyel rá.

Surdyeh lázasan gondolkodott. Mit is mondott Ola, honnan jött az új lány? Nem az egyik uralkodóházból. Surdyeh megtiltotta Olának, hogy olyan helyről vegyen rabszolgát. Az túl kockázatos lenne.

– Megyek, és ledőlök a Napozókertben. Hoznál nekem egy kis hűvös, jorati almabort? Kitikkadtam.

– Mennünk kell – vetette közbe Surdyeh. – Dolgunk van.

– Hozok almabort, mielőtt még elmennénk – ígérte Kihrin.

A lány kisurrant a helyiségből, ahonnan lassan elszivárogtak a kuncsaftok, és azok, akik a próba miatt jöttek, most másfajta társaság után néztek.

– Nem, Kihrin – szólt rá Surdyeh. – Nincs erre időnk.

– Nem tart soká, papa.

– Nem a te dolgod, hogy hősködj, közbelépj, és megmentsd a lányt! Azt hagyd Roarinra. – Tudta, hogy zsémbesnek hangzik, de képtelen volt megállni.

– Elvitte a köpenyedet – emlékeztette Kihrin. – Visszahozom. Nem szeretnél a Tivornyázók színei nélkül megjelenni Landrilnál, ugye?

Surdyeh felsóhajtott. Sajnos igazat kellett adnia a fiúnak: szüksége volt a köpenyre. Az, hogy ez csak ürügy, nem jelentette, hogy egyben tévedés is. Megragadta a fia kezét, és megszorította.

– Ne csenj az édességből! Szükségünk van Ola jóindulatára. Az véd minket attól, hogy utcára kerüljünk. Nálunk tucatnyi jobb zenész akad, akik a szemfogukat adnák azért, hogy a Rojtos Fátyol Klubban játsszanak. Ezt sose feledd!

A fiú elhúzta a kezét.

– Vicces, hogy Morea ebben nem ért veled egyet.

– Ne fintorogj, fiú! Csupa ránc lesz az arcod, amire Ola mindig azt mondja, hogy olyan jóvágású. – Aztán szelídebben hozzátette: – A hatodik harangra kell Landrilnál lennünk, szóval van egy kis időd, de ne maradj soká!

A győzelemtől fia neheztelése egy pillanat alatt elillant.

– Köszönöm! – Kihrin gyorsan megölelte Surdyeh-t, és kirohant a helyiségből.

Az öreg füstölögve ücsörgött tovább.

Aztán kiáltott, hogy valaki keresse meg Olát.

7: A GYÖTRELEM

(Kihrin története)

…nem kell ez a nyamvadt kő! Nem akarok erről tovább beszélni, Karom! Arra sem emlékszem, hogy hol hagytam abba.

Igaz. A Gyötrelem fedélzetén voltam. Nagyon köszönöm.

Jó, legyen.

Nem sokra emlékszem a hajón töltött első órákból. A matrózok csomózgatták a köteleket, felvonták a vitorlákat. A férfiak kiabáltak, ordítottak, aztán elindultunk. Nem nagyon figyeltem oda. A kabinunkban vártam.

Vagyis inkább rejtőzködtem.

Hátborzongatónak találtam, amikor ezek a hétköznapi, érdektelen külsejű emberek beléptek a kabinba, hiszen tudtam, hogy a megjelenésük csak illúzió. Még különösebb volt tudni, hogy abba engem is bevontak; ha belenéztem egy tükörbe, nem a valódi arcom tekintett vissza rám.

–Mit akartok tőlem? – kérdeztem Khaemezrát, amikor visszatértek. – Ne mondd, hogy minden ok nélkül fizettetek értem egy csillagkönnyekből álló nyaklánccal. A nagyapám ugyanilyen nyakláncot adott a vané rabszolgájáért, Miyáért, akit „egy vén vané banyától” vett. Ezt mesélte egyszer valaki, miután végre egymásra találtunk a drága családommal. Mindig azt gondoltam, hogy ez csupán mese, mivel nincs olyan, hogy vén vané, de hát itt vagy, egy vén vané banya.

A nő felvonta az egyik szemöldökét.

Megköszörültem a torkomat.

–Nem akartalak megsérteni.

–Nem is sértődtem meg – felelte Khaemezra. Derűsnek tűnt, pedig már kétszer is banyának neveztem.

–Van valami köze a nagyapámhoz annak, hogy megvettetek? – tudakoltam.

Jámboran nézett rám, de nem felelt.

–Ebből elég! – szólt Teraeth. – Hosszú az út Zheriasig. Keresd meg a kapitányt, és kérdezd meg, van-e viharboszorkánya! Szeretném tudni, mikor érkezünk meg.

Pontosan erre vártam; pontosan ettől rettegtem. Egy parancs az új gazdámtól, amely szöges ellentétben állt Juval kapitány előző, gaeshsel megerősített parancsával. Már tudtam a választ Teraeth kérdésére: igen, Juvalnak van viharboszorkánya. Ám ha beszélnék róla és Juvalról, az ellenkezne az utasításokkal, amiket a kapitány adott nekem, amikor elrendelte, hogy gaeshbe verjenek. Amint visszatérnék, Teraeth választ várna tőlem. Ha válaszolnék neki, a gaesh megölne, mert megszegném Juval korábbi parancsát.

Ám ha nem válaszolnék, a gaesh akkor is megölne, csak azért, mert megszegném Teraeth parancsát.

Túl sokáig tétováztam, a testembe lassan fájdalom hasított.

Az jutott eszembe, milyen rövid és különös életem volt. Thaena talán nagyot nevet majd, amikor mesélek neki a Második Fátylon túl.

–A gaesh nem…

–Menj!

Összeszorítottam a fogamat, ahogy a fájdalom végigáramlott rajtam. Csak akkor élhettem túl, ha valahogy gyorsan megértetem Teraethszel a problémát, és ő hatástalanítja Juval parancsát, vagy megváltoztatja a sajátját. Talán. Ha Taja még mindig kedvel engem.

–Juval… parancsai…

A vénasszony felállt.

–Teraeth, gyorsan!

–Juval… vert gaesh… – A parancsok tomboló hullámokként borítottak el, a saját vérembe fojtottak. A gaesh belemart a testembe, végigrobajlott az ereimen, belülről emésztett el, égetett, kínzott.

Görcsösen rángatózva zuhantam a padlóra.

8: ANGYALI ALKU

(Karom története)

Morea azon tépelődött, vajon hol helyezkedjen el a Napozókertben. Ezen a fekhelyen? Nem, itt túlságosan jól látszik. Azon? Igen, az jobb. A lány levette a szalagokkal borított sallíköpenyt, egy székre fektette, aztán egy kevés vízzel felfrissítette magát. Kezét végigfuttatta a hajfonatain, utána illatos olajjal dörzsölte be magát, hogy csillogjon a bőre. A kiválasztott kerevethez sietett, és lefeküdt; nagyon kimerültnek színlelte magát.

Habár nem nagyon kellett színlelnie.

Néhány perc múlva a hárfás fia sétált be az üvegezett terembe, kezében egy korsóval. Morea tudta, hogy nem lehet Surdyeh vér szerinti kölyke. Surdyeh lehet, hogy hihetetlenül jó zenész, de láthatóan közönséges, a fia viszont… Nos, a fiú nem egy földműves leszármazottja.

A kamasz megállt, és eltátotta a száját, amikor észrevette őt. Morea majdnem elmosolyodott. Eltűnődött, egy bordélyban nevelkedett gyerek hogyan maradhatott ennyire ártatlan, hogy pusztán egy test látványa még mindig felizgatta. Minden szeráji gyermek, akit Morea ismert, mérhetetlenül megcsömörlött, és ellenállt a hétköznapi, érzéki csábításnak.

– Itt az itala, Morea kisasszony. – Kihrin felé nyújtotta az almabort.

Morea felnézett rá. Biztosan egy angyal. Sötét bőre valahogy aranyabb árnyalatú volt, mint a legtöbb quuri olajszíne. A fekete hajától a bőre sápadtabbnak tűnt, mint amilyen egyébként lehetett, azonban kék szeme úgy ragyogott, akár két zafír Kirpisből. Azok a kék szemek… Morea csettintett a nyelvével, és elmosolyodott, felült a fekhelyen, majd átvette az italt.

– Ugyan, nem kisasszony. A Morea elég lesz, és tegezhetsz. Ola asszony Angyalnak nevez?

Az ifjú felkuncogott.

– Ola sok mindennek hív. Kérlek, szólíts Kihrinnek!

– Ha más színű lenne a hajad, azt gondolnám, hogy Kirpisből származol. – A lány odanyúlt, hogy megérintse. – Mint a holló tollai. – Morea a párnáknak dőlt, hogy újra megnézze magának a fiút. – De nem Kirpisből jöttél, igaz?

A fiú pirulva felnevetett.

– Nem, én itt születtem.

Morea zavarodottan ráncolta a homlokát.

– De egyáltalán nem tűnsz quurinak.

– Hát… – Kihrin elhúzta a száját. – Anyám doltari volt.

– Tessék?

– Doltar egy déli, messzi déli ország, jóval a manoli dzsungelen túl. Ott hideg van. Az emberek szeme kék, a hajuk világos. Mint az enyém.

A lány ellenállt a késztetésnek, és nem sóhajtott fel türelmetlenül.

– Tudom, hol van Doltar. – Kinyújtotta a kezét, hogy újra megérintse a fiú haját. Befestették. Most már jól látta. – Doltarból sok rabszolgát szállítanak északra. De te nem tűnsz doltarinak.

– Igazán? – ráncolta a homlokát az ifjú.

– Azok a doltari rabszolgák, akiket ismertem, mind zömök alakok voltak, szélesek és termetesek, akiket munkára teremtettek. Nagy orr, vékony ajak. Te karcsú vagy. Az orrod, az ajkad… épp ellentétes azzal, amilyen egy doltari. – Morea megpróbálta elképzelni őt barna hajjal, kék ruhában. Könnyen ment, és ugyan a helyiségben füllesztő meleg uralkodott, a lány megborzongott.

– Fázol? – kérdezte az ifjú.

– Nem – mosolyodott el Morea. – Ülj le mellém!

Kihrin megköszörülte a torkát; úgy tűnt, kínosan érinti a helyzet.

– Nem lenne szabad. Van, nos… van egy szabály.

– Hallottam, Ola asszony hogyan beszél rólad. Bizonyára megengedi, hogy azzal tölts időt, akivel csak szeretnél.

A halvány pír egészen vörössé változott.

– Ezt a szabályt nem Ola hozta. Hanem én. Nem kényszerítem rá magam az itteni nőkre. Nem hiszem, hogy helyes lenne.

– Nem kényszer, ha akarom, hogy itt légy. – Morea megpaskolta maga mellett a párnát. – Ülj le ide! Hadd fésüljem meg azt a gyönyörű hajadat! Kérlek!

– Hát… – Kihrin a kerevethez lépdelt. – Azt hiszem, néhány percből nem lehet baj.

– Kész bűn így elhanyagolni ezt a szépséges hajat. Miért tekered a nyakad köré így az agolédat? Még megfojtod magad! – Morea kitekerte a hosszú anyagot, és hagyta, hogy a kerevetre hulljon. A fésű után nyúlt, amit egy másik rabszolga hagyott ott, végighúzta Kihrin haján, kibogozva a csomókat. Így, kiengedve az ifjú haja túlért a vállán. A fekete festés nem volt igazán ügyes munka. Morea talált aranyszínű foltokat, ahol Kihrin kihagyott egy-egy tincset, vagy ibolyaszínűt, ahol a festés kifakult. Miután végzett a fésüléssel, Morea masszírozni kezdte az ifjú fejbőrét, gyakorlott ujjaival finoman nyomkodta. Közben közel hajolt hozzá, mellét Kihrin hátának nyomva. A fiú légzése felgyorsult. Morea elmosolyodott.

Kihrin tétován szólalt meg:

– Mindig azt gondoltam, hogy a hajam különösen néz ki.

– Az aranyszíne? Vannak, akik ölnének, hogy ilyen hajuk legyen. Biztos nem itt dolgozol.

– De tudod, hogy igen. Mi volt az a próbán?

– Nem. Én úgy értettem, hogy… hogy nem bársonyfiú vagy. Ismertem olyan zenészeket, akiknek ugyanaz volt a dolga, mint a táncosoknak.

Kihrin elhúzta a száját, és elfordult.

– Az egyik hátsó szobát béreljük. Ola eleget fizet, mert játszunk a táncosoknak, de ez minden.

– Ilyen külsővel rengeteg fémet szerezhetnél.

– Ne vedd sértésnek, de én inkább máshogy keresem a fémemet.

Morea érezte, hogy a fiú megborzong, amikor ujjaival végigsimította a vállát.

– Akkor ogenra vagy?

Erre fagyossá vált a hangulat. Kihrin feléje fordult, és rámeredt.

– Már mondtam, hogy doltari vagyok. Miért gondolod, hogy uralkodói fattyú lehetek?

Morea megpróbált ártatlanul válaszolni, mintha nem is igazán érdekelné a dolog.

– A kék szem az egyik isteni jellemző. Rajtad kívül egyetlen illetőt láttam, akinek olyan kék szeme van, mint neked, és ő uralkodói sarj volt, akit megérintettek az istenek. Őrá emlékeztetsz, ezért feltételeztem, hogy rokonok lehettek.

Az ifjú hangja hűvössé vált.

– Már mondtam, nem vagyok ogenra.

– De…

– Kérlek, hagyjuk már!

– Ennyire biztos vagy benne? Mert…

– Nem vagyok.

– De ha ogenra lennél…

Kihrin arca eltorzult a dühtől.

– Anyám doltari volt, aki kitett Gallthis szemétdombjaira, hogy meghaljak. Boldog vagy? Túl hülye volt, hogy tudja, Caless templomában vagy bármelyik kékházban tíz serlegért vehetne magának olyan szert, ami megakadályozza, hogy gyereke legyen. Így a születésem után elhagyott. Nem vagyok ogenra. Igen, a kék szem az isteni érintés egyik jele, de rengeteg ember létezik, és a szemük a szivárvány minden színében tündököl. A pokolba, Surdyeh szeme zöld volt, mielőtt megvakult volna! Ez nem azt jelenti, hogy rokona annak az uralkodócsaládnak, amelyik a Kapuőröket vezeti,28 csak azt, hogy Kirpisből származik. A Felső Kerületben sosem láttam még egyetlen kúria belsejét sem, és nem is fogom!

Morea összerándult, és elhúzódott. Calessre, micsoda düh!

– De… – suttogta. – Pont úgy nézel ki, mint ő…

Morea elsírta magát.

Néhány pillanat múlva az ifjú körbefonta a karjával, és ezt suttogta, miközben a haját simogatta:

– Jaj, a pokolba… úgy sajnálom… nem… nem akartam… Fontos volt neked? Valaki, akit szerettél?

A lány elhúzódott.

– Nem! Gyűlölöm őt.

Kihrin értetlenül nézett rá.

– Várj csak! Emlékeztetlek valakire, akit gyűlölsz?

Morea letörölte a könnyeit. Ez egyáltalán nem úgy alakult, ahogy eltervezte.

– Nem erről van szó. Csak azt akartam…

– Mit? Minek hajtottál rá valakire, aki emlékeztet egy férfira, akit annyira, de annyira utálsz, hogy még a gondolatától is sírva fakadsz? Mert most már kíváncsi vagyok.

A lány elhúzódott mellőle a kereveten.

– Nem erről van szó.

– Akkor magyarázd el!

– Ha ogenra lennél, megtudhatnád, az Oktogon rabszolgavásárain hova került a húgom, Talea. Ha nemesek lennének, kérhetnél szívességet a családodtól. Azt hittem, ogenra vagy. Még az ő színeit is viseled… – mutatott a fiú mellkasára.

Kihrin megérintette a nyakában függő, aranyba font kék követ.

– Az ő színeit. Értem – bólogatott rezzenéstelen arccal. Már nem nézett gyöngédséggel a lányra.

– Kihrin, kedvellek…

– Gondolom.

– De tényleg! Nem tudtam, ki máshoz fordulhatnék.

– Az új tulajdonosodhoz kellett volna fordulnod! A város lakosságának fele Ola barátja, a másik felét meg zsarolja. Megtudhatta volna, amire szükséged van. Talán a testvéredet is megvehetné. De Ola kérne valamit cserébe, te pedig nem akartál még többel tartozni neki. És én? Engem meg jól kihasználhattál.

Morea torka kiszáradt.

– Nem ismerem úgy Ola asszonyt, mint te. Sosem volt olyan gazdám, aki nem vert meg, ha ilyet kértem tőle. De te… te édes vagy, és gyönyörű, és kiálltál azok ellen a férfiak ellen… Miért lenne ennél álnokabb indítékom?

A fiú arckifejezése nem enyhült meg.

– Mert kufárkodsz valamivel, és azt hitted, én majd lelkesen megveszem.

Morea megpróbálta felpofozni, Kihrin viszont elsiklott előle. Gyorsan mozgott.

Az ifjú figyelmen kívül hagyta a támadását, és felállt.

– Megkérdezem Olát. Ő egykor rabszolga volt. És még mindig ismer ezt-azt a Felső Kerületben. Valaki tudni fogja, mi történt a húgoddal. – Az ifjú szemében nem bujkált mosoly. Már nem úgy nézett rá, akár egy szerelemsóvár ifjú, aki a legújabb lány után epekedik.

Morea lesütötte a szemét; gyűlölte azt, amit érez, ahogy azt is, aminek ezután kellett következnie.

– Mit vársz tőlem cserébe? – kérdezte végül.

Kihrin megragadta apja sallíköpenyét, és a karjára fektette.

– Semmit – mondta. – Tudom, hogy ez a Főváros, de nem mindennek kell csereüzletnek lennie.

Ezután egy gyakorlott előadó kecsességével meghajolt, majd anélkül hagyta el a helyiséget, hogy hátrapillantott volna.

Kihrin belépett a Rojtos Fátyol Klub központi termébe, és az apját keresve végigpásztázta a helyiséget.

– Na, hogy ment, kicsi Szarkám? – suttogta a háta mögött Ola hangja.

– Uh. Nem akarok róla beszélni. – Kihrin azt kívánta, a nő bár ne hívná őt Szarkának a klubban. Hiszen ő sem szólította Hollónak.

A termetes asszony felvonta a szemöldökét.

– Abban a tegnap esti házban nem voltak őrök, igaz?

Kihrin egy pillanatig értetlenül bámult rá. Nem a próbáról beszélt. A kazivari ház kirablásáról kérdezett.

– Ó! Ööö… nem. Nem, rendben ment. De még mennyire! Ez volt az eddigi legjobb.

A nő elvigyorodott, megölelte, és míg a karja csapdájába ejtette, összeborzolta a haját is.

– Ola… – tiltakozott Kihrin, mint mindig. Kihúzta magát, ahogy Roarin feléjük vezette Surdyeh-t. – Később mesélek róla. Most beszélnünk kell.

Surdyeh odaért hozzájuk, és így szólt:

– Sietnünk kell. Landril nagyon gazdag; baj lenne belőle, ha elkésnénk az első megbízásunkról.

Kihrin megemelte a vászonba burkolt hárfát.

– Sajnálom. Feltartottak.

– Úgy bizony, kicsikém – kacsintott rá Ola.

Kihrin szégyentelenül visszavigyorgott rá.

– Nem, nem úgy volt az. – Aztán elkomorult az arckifejezése. – Erről is beszélni szeretnék majd veled.

A bordélyház madámja félrebillentette a fejét.

– Elszomorított az egyik lány? Melyik?

– Morea – szólt Surdyeh –, ez kétségtelen.

– Papa, majd én válaszolok.

Ola asszony összeszorította a száját.

– Én nem lennék nagyon szigorú vele, Ragyogó Szemű. Még mindig nem jött egészen rendbe az előző tulajdonosa után. Adj néhány hónapot, hogy meglágyítsam! Helyette miért nem játszol inkább Jiryával? Ő kedvel téged.

Ez igaz is volt. Jirya kedvelte Kihrint, de főleg azért, mert Kihrin a Jirya hajlékában töltött délutánokat arra használta, hogy kialudja magát az egész estés kiruccanások után. A nő emellett remek alibinek is bizonyult. Persze az alibi az apja, Surdyeh, és nem az őrök miatt kellett. Lehet, hogy az öreg nem helyeselte, amit esetleg Kihrin művelt Ola rabszolgalányaival, de a betörést még kevésbé helyeselte volna.

– Nem, nem erről…

Surdyeh a fejét ingatta.

– Elkényezteted őt, Ola. Amilyen lányok közül válogathat, az ember azt hinné, valami hercegféle!

Ez volt mostanában Surdyeh kedvenc érvelése, és Kihrin még a szokásosnál is komorabban hallgatta. Ola ezt észrevette, és felvonta a szemöldökét. Kihrin összeszorította a száját, megrázta a fejét, és semmit sem szólt.

A madám szeme egy pillanatra elkerekedett.

Aztán felnevetett, és megpaskolta Surdyeh-t az álla alatt.

– A férfiaknak fiatal korukban szép emlékeket kell szerezniük, hogy azok megmelengessék őket, amikor már öregek. Nehogy azt mondd, te nem szórakoztál jól annak idején, mert egy szavadat sem hinném, vénember! És te még a tulajdonos engedélyével sem bírtál. Most pedig induljatok, mielőtt elkéstek!

Azzal kitessékelte őket az ajtón.

9: LELKEK ÉS KÖVEK

(Kihrin története)

Fájdalomra és a vitorlát bontott Gyötrelem ütemes imbolygására ébredtem. Az egyik gyermekméretű ágyba tuszkoltak, ismét meztelen voltam, és Teraeth fekete köpenye szolgált hevenyészett takarómul. Maga a férfi komoran a kabinfalnak támaszkodott. Anyja, Khaemezra az ágyam mellett ült, nedves rongyot nyomott az arcomnak.

– Aú! – nyögtem. Khaemezra meggyógyította a sebeimet, de mindenem fájt, sajgott és szúrt, mintha meghúztam volna az összes izmomat.

– Örömmel tudatom, hogy életben maradsz – jelentette be Khaemezra, mintha lenyűgözné az eset.

– Legalábbis egyelőre – tette hozzá Teraeth. – Nem lehet tudni, mit rejt a jövő, hiszen kitűnő érzéked van hozzá, hogy bajba kerülj.

– Ja, igen, mert én akartam ezt az egészet. – Oldalra lendítettem a lábamat, ki az ágyból, közben deréktájt eltakartam magamat a köpennyel, habár a szemérmességhez már egy kicsit elkéstem. Megpróbáltam figyelmen kívül hagyni Teraetht, és csak az anyjára koncentráltam. – Meg kellene köszönnöm, hogy megmentettél a rohamtól, de muszáj visszatérnem a kedvenc kérdésemhez: mit akartok tőlem?

A nő elmosolyodott.

– Ennél pedig csak az a kérdés jobb, hogy hogyan élted túl az engedetlenséget, ha gaeshsel soha senki nem vészel át ilyesmit.

– Tessék? – kérdeztem tétován. – Várj, de én… – Megköszörültem a torkomat. – Azt hittem, ez a ti művetek.

Khaemezra a fejét ingatta.

– Ó, nem.

– Akkor hogyan… – A nyakamra tettem a kezemet. Hiányzott a csillagkönnyes nyaklánc; valószínűleg visszavették, amikor levetkőztettek. A Béklyókő azonban a helyén maradt.

Az asszony felfigyelt a mozdulatra.

– Igen, azt hiszem, a kő is szerepet játszott benne. Megvédi a viselőjét, habár a fájdalmat nem nagyon enyhíti. Bizonyára lennél inkább halott. – Aztán így folytatta: – Juval volt az, aki gaeshbe vert, nem igaz?

Aha, hát ennek még egyszer nem ugrom be.

– Ugyan már!

Teraeth elfintorodott.

– Akkor miért…

Khaemezra felemelte az egyik kezét. A gaeshem lógott az ujjai között.

– Nyugodtan válaszolj őszintén, gyermekem! Eltávolítottam az előző tiltásokat.

